An Katotoohan Nagdadara, “Bako nin Katuninungan, Kundi nin Espada”—Mateo 10:34 | Pag-aadalan\nISTORYA NIN BUHAY Bebendisyunan Ka ni Jehova Kun Gigibuhon Mo an Ipinapagibo Niya\n“Mamuot . . . Paagi sa Gibo Asin Katotoohan”\nAn Katotoohan Nagdadara, “Bako nin Katuninungan, Kundi nin Espada”\nNanindugan si Jose na Taga Arimatea\nMga Bisyon ni Zacarias—An Epekto Kaiyan sa Saimo\nBinabantayan Kamo nin mga Karwahe Asin nin Sarong Korona\nSarong Akto nin Kristiyanong Kabuutan\nAn Torrengbantayan—Pag-aadalan na Edisyon | Oktubre 2017\nBASAHON SA Afrikaans Albanian Aleman American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Dai kamo mag-isip na nagdatong ako tanganing magdara nin katuninungan sa daga; nagdatong ako tanganing magdara, bako nin katuninungan, kundi nin espada.”—MAT. 10:34.\nKANTA: 125, 135\nAno an “espada” na sinabi ni Jesus na dadarahon niya?\nPaano mo mapapagdanay an kaimbudan ki Jehova kun an saimong mga kapamilya nagkokontra sa tunay na pagsamba?\nAno an makakatabang sa saimo kun an sarong kapamilya magbaya ki Jehova?\n1, 2. (a) Anong katuninungan an puwede tang makamtan ngunyan? (b) Taano ta dai pa niyato makakamtan ngunyan an lubos na katuninungan? (Hilingon an ritrato sa itaas.)\nGABOS kita gusto nin matuninong na buhay, na mayong mga kahaditan. Kaya nagpapasalamat nanggad kita na itinatao sa sato ni Jehova “an katuninungan nin Diyos,” an panglaog na katiwasayan na nagpoprotektar sa sato laban sa nakakapurisaw na mga kaisipan asin pagmati! (Fil. 4:6, 7) Huling idinusay ta an satong sadiri ki Jehova, igwa man kita nin “pakipagkatuninungan sa Diyos,” an buot sabihon, may marahay na relasyon kita sa saiya.—Roma 5:1.\n2 Alagad bako pang panahon para itao nin Diyos an lubos na katuninungan sa daga. An delikadong huring mga aldaw na ini pano nin kariribukan, asin kadakul kan mga parapakisuhay. (2 Tim. 3:1-4) Bilang mga Kristiyano, dapat niyatong labanan si Satanas asin an palsong mga katukduan na pinapalakop niya. (2 Cor. 10:4, 5) Pero, an pinakadakulang dahilan na puwedeng makahali kan satong katuninungan iyo an pagkontra kan satong bakong kapagtubod na mga kapamilya. An iba sa sainda tibaad tuya-tuyaon an satong mga tinutubod, sahutan kitang rinaraot ta an pamilya, o takuton kitang isisikwal ninda kita kun dai kita mapundo sa paglilingkod ki Jehova. Kaya paano ta dapat mansayon an pagkontra kan satong mga kapamilya? Paano ta mapapangganahan an mga kadipisilan na dara kaiyan?\nKUN PAANO MAMANSAYON AN PAGKONTRA KAN MGA KAPAMILYA\n3, 4. (a) Ano an epekto kan mga katukduan ni Jesus? (b) Sa anong kamugtakan lalo nang dipisil an pagsunod ki Jesus?\n3 Aram ni Jesus na magdadara nin pagkabaranga an saiyang mga katukduan. Aram man niya na kaipuhan kan saiyang mga disipulo an kusog nin buot para masunod ninda siya sa ibong nin pagkontra. An pagkontrang ini puwedeng makaapektar sa matuninong na relasyon nin magkakapamilya. Sinabi ni Jesus: “Dai kamo mag-isip na nagdatong ako tanganing magdara nin katuninungan sa daga; nagdatong ako tanganing magdara, bako nin katuninungan, kundi nin espada. Huli ta nagdatong ako tanganing magdara nin pagkabaranga, an aking lalaki tumang sa saiyang ama, asin an aking babayi tumang sa saiyang ina, saka an manugang na babayi tumang sa saiyang panugangan na babayi. Tunay nanggad, an magigin mga kaiwal nin sarong tawo iyo an mga kairiba niya sa harong.”—Mat. 10:34-36.\n4 Kan sabihon ni Jesus na “Dai kamo mag-isip na nagdatong ako tanganing magdara nin katuninungan,” an buot niyang sabihon kaipuhan na pag-isipan kan mga nagdadangog sa saiya an magigin konsekwensiya kan pagsunod sa saiya. An mensaheng dara niya puwedeng magdara nin pagkabaranga. Siyempre, an motibo ni Jesus iyo na ibalangibog an mensahe nin katotoohan hali sa Diyos, bako para mangraot nin marahay na relasyon. (Juan 18:37) Pero kaipuhan na maaraman kan mga disipulo niya na dai magigin madali an pagsunod sa saiya, lalo na kun an saindang dayupot na mga amigo o mga kapamilya dai akuon an katotoohan.\n5. Ano an naeksperyensiyahan kan mga parasunod ni Jesus?\n5 Sinabi ni Jesus na an pagkontra kan mga kapamilya saro sa mga kasakitan na dapat andam na tagalan kan saiyang mga parasunod. (Mat. 10:38) Tanganing mapaugma si Cristo, kinaipuhan nindang tagalan an panunuya o dawa an pagsikwal sa sainda kan saindang pamilya. Alagad, mas labi pa an nakua ninda kisa sa nawara sa sainda.—Basahon an Marcos 10:29, 30.\n6. Ano an dapat niyatong tandaan kun kinokontra kan satong mga kapamilya an mga paghihinguwa tang sambahon si Jehova?\n6 Dawa kun kinokontra kan satong mga kapamilya an satong mga paghihinguwa na sambahon si Jehova, padagos pa man giraray niyato sindang namumutan. Pero dapat tang tandaan na mas namumutan niyato an Diyos asin si Cristo kisa sa siisay man. (Mat. 10:37) Dapat man kitang mag-ingat huling hihinguwahon ni Satanas na gamiton an pagkamuot ta sa satong pamilya tanganing rauton an integridad niyato. Pag-ulayan ta an nagkapirang sitwasyon na kalabot an pagkontra nin mga kapamilya asin aramon ta kun paano ta mapangganang maaatubang an mga kadipisilan na dara kaiyan.\nBAKONG KAPAGTUBOD NA AGOM\n7. Paano dapat mansayon kan mga Kristiyanong may bakong kapagtubod na agom an saindang sitwasyon?\n7 Nagpapatanid an Bibliya na an mga nag-aagom “magkakaigwa nin bagong mga kasakitan sa buhay.” (1 Cor. 7:28) Kun an saimong agom bakong kapagtubod, tibaad bako lang an komun na mga kasakitan asin problema nin mag-agom an maeeksperyensiyahan mo. Dawa arog kaiyan, mahalaga na mansayon mo an saimong sitwasyon arog kan pagmansay diyan ni Jehova. Kun sa ngunyan habo kan saimong agom na magin parasunod ni Cristo, bako iyan balidong dahilan na suwayan o idiborsiyo mo siya. (1 Cor. 7:12-16) Dawa dai nanginginot sa espirituwal na mga bagay an bakong kapagtubod na agom na lalaki, dapat siyang igalang huling siya an payo kan pamilya. Siring man, an Kristiyanong agom na lalaki dapat na magpahiling nin mapagsakripisyong pagkamuot asin kapadangatan sa saiyang agom na bakong kapagtubod.—Efe. 5:22, 23, 28, 29.\n8. Ano an mga puwede mong ihapot sa sadiri kun linilimitaran kan saimong agom an pagsamba mo?\n8 Paano kun linilimitaran kan saimong agom an pagsamba mo? Halimbawa, an agom nin sarong sister nagsabi na tutugutan niya sana ining maghulit sa partikular na mga aldaw kan semana. Kun nasa arog ka kaiyan na sitwasyon, haputa an sadiri: ‘Gusto daw kan agom ko na pumundo na ako sa pagsamba sa Diyos? Kun dai man, puwede ko daw siyang paonrahan?’ An pagigin rasonable makakatabang na malikayan mo an mga problemang dai na man kuta nindo kaipuhan na pag-iwalan.—Fil. 4:5.\n9. Paano matutukduan kan mga Kristiyano an saindang mga aki na irespeto an saindang bakong kapagtubod na magurang?\n9 Puwedeng magin dipisil an pagsasanay sa mga aki lalo na kun bakong kapagtubod an saimong agom. Halimbawa, kaipuhan mong tukduan an saimong mga aki na sunudon an pagbuot kan Bibliya: “Tawan mo nin onra an saimong ama saka an saimong ina.” (Efe. 6:1-3) Pero paano kun dai nagsusunod an saimong agom sa halangkaw na pamantayan kan Bibliya dapit sa paggawi? Magin marahay na halimbawa sa pagtaong respeto sa saimong agom. Magpokus sa saiyang marahay na mga kuwalidad asin ipamati na pinapahalagahan mo siya. Likayan an pagsabi nin negatibong mga bagay dapit sa saimong agom sa atubangan kan saindong mga aki. Imbes, ipaliwanag sa sainda na an kada saro sa sato dapat na pumili kun baga maglilingkod ki Jehova. An marahay na paggawi kan mga aki puwedeng makadara sa saindang bakong kapagtubod na magurang pasiring sa katotoohan.\nItukdo sa saimong mga aki an katotoohan sa Bibliya nuarin man posible (Hilingon an parapo 10)\n10. Paano matutukduan nin sarong Kristiyanong magurang an saiyang mga aki dapit sa katotoohan sa Bibliya kun bakong Saksi an agom niya?\n10 May mga panahon na tibaad obligaron kan bakong kapagtubod na agom an saindang mga aki na umiba sa paganong mga selebrasyon o na tukduan sinda nin palsong relihiyosong mga paniniwala. An ibang agom na lalaki tibaad pagbawalan an saindang Kristiyanang agom na tukduan an mga aki dapit sa Bibliya. Dawa siring, an sarong Kristiyanang agom gigibuhon an makakaya niya tanganing tukduan an mga aki manungod sa katotoohan sa Bibliya. (Gibo 16:1; 2 Tim. 3:14, 15) Halimbawa, tibaad dai tugutan kan agom na lalaki an saiyang agom na Saksi na konduktahan kaini nin pormal na pag-adal sa Bibliya an saindang menor de-edad na mga aki o na iiba an mga ini sa Kristiyanong mga pagtiripon. Igagalang kan agom na Saksi an desisyon kan agom na lalaki, pero puwede pa man giraray niyang ipakipag-ulay sa mga aki an dapit sa espirituwal na mga bagay nuarin man posible. Paagi kaiyan, matutukduan niya sinda dapit ki Jehova asin sa mga pamantayan Niya. (Gibo 4:19, 20) Siyempre, pag-abot nin panahon an mga aki an madesisyon kun baga maglilingkod sinda ki Jehova.—Deut. 30:19, 20. *\nMGA KAPAMILYA NA NAGKOKONTRA SA TUNAY NA PAGSAMBA\n11. Ano an puwedeng magin dahilan nin problema sa relasyon nindo kan saindong bakong Saksing mga kapamilya?\n11 Kan primero, tibaad dai niyato ipinaaram sa satong mga kapamilya na nakikiasosyar kita sa mga Saksi ni Jehova. Pero, mantang nagkukusog an satong pagtubod, namatian tang kaipuhan niyatong sabihon sa iba an satong mga paniniwala. (Mar. 8:38) Kun an kaimbudan mo sa Diyos magin dahilan nin problema sa relasyon nindo kan saimong bakong Saksing mga kapamilya, pag-isipan an nagkapirang lakdang na makakatabang para magin matuninong an saindong relasyon asin mapagdanay an saimong kaimbudan ki Jehova.\n12. Taano ta tibaad kontrahon kita kan satong bakong kapagtubod na mga kapamilya, pero paano kita makakapahiling sa sainda nin empatiya?\n12 Magpahiling nin empatiya sa bakong kapagtubod na mga kapamilya. Nauugma kitang marhay sa nanunudan tang mga katotoohan sa Bibliya. Pero tibaad sa hiling kan mga kapamilya ta, nadaya kita o nagin miyembro nin sarong kulto. Tibaad isipon ninda na dai ta na sinda namumutan huling dai na kita nag-iiba sainda sa pagselebrar nin mga kapiyestahan. Tibaad mahadit pa ngani sinda na may maraot na mangyayari sato kun magadan na kita. Dapat na magpahiling kita nin empatiya paagi sa paghihinguwang masabutan an namamatian ninda asin paagi sa atentibong pagdangog para maaraman kun ano talaga an ikinakahadit ninda. (Tal. 20:5) Hininguwa ni apostol Pablo na masabutan an “gabos na klase nin tawo” tanganing mapaabutan niya sinda kan maugmang bareta. Makakatabang man sato an pamamaaging ini.—1 Cor. 9:19-23.\n13. Paano kita dapat makipag-ulay sa satong bakong kapagtubod na mga kapamilya?\n13 Magtaram nin may kahuyuan. “Pirmi lugod na magin mabuot an saindong pagtaram,” an sabi kan Bibliya. (Col. 4:6) Puwede niyatong hagadon ki Jehova an saiyang banal na espiritu tanganing maipahiling ta an bunga kaiyan pag nakikipag-ulay sa satong mga kapamilya. Dai kita dapat makiargumento dapit sa gabos nindang palsong relihiyosong mga paniniwala. Kun makulgan kita sa sinabi o iginawi ninda, puwede tang arugon an marahay na halimbawa kan mga apostol. Si Pablo nagsurat: “Pag iniinsulto nin iba, ipinapahayag ming mawot niyamo an saindang ikakarahay; pag pinepersegir, matiyaga kaming nagtatagal; pag pinapakaraot, mahuyo kaming minasimbag.”—1 Cor. 4:12, 13.\n14. Ano an mga pakinabang kan marahay na paggawi?\n14 Papagdanayon an marahay na paggawi. Nakakatabang an mahuyong pagtaram tanganing magin matuninong an relasyon ta sa satong nagkokontrang mga kapamilya. Pero mas dakula an puwedeng maitabang kan satong marahay na paggawi. (Basahon an 1 Pedro 3:1, 2, 16.) Paagi kan saimong marahay na paggawi, ipahiling sa saimong mga kapamilya na an mga Saksi ni Jehova may marahay na relasyon sa saindang agom, inaataman an saindang mga aki, namumuhay nin malinig sigun sa halangkaw na mga pamantayan sa moral, asin may nakakakontentong buhay. Dawa kun dai akuon kan satong mga kapamilya an katotoohan, magigin maugma kita huling aram niyato na napapaugma ta si Jehova paagi kan satong marahay na paggawi.\n15. Paano kita mag-aandam para sa mga sitwasyon na puwedeng magresulta sa diskusyunan?\n15 Magplano. Isipon an mga sitwasyon na puwedeng pagpunan nin diskusyunan, asin aramon kun ano an gigibuhon mo. (Tal. 12:16, 23) Sarong sister sa Australia an nagsabi: “Kontrang marhay sa katotoohan an panugangan kong lalaki. Bago mi siya apudan para kumustahon, namimibi kami ni agom na tabangan kami ni Jehova na magdanay na kalmado makataram man siya nin mga nakakakulog. Nag-aandam kami nin mga tema na puwede ming pag-ulayan tanganing dai umabot sa diskusyunan an pag-uulay. Tanganing malikayan an halawig na mga pag-uulay na sa parati minaresulta sa mainit na diskusyunan dapit sa relihiyon, nagtatalaan kami nin oras kun gurano sana kahaloy an pag-apod mi.”\n16. Paano mo mapaglalabanan an pagkakonsiyensiya kun mapamundo mo an saimong mga kapamilya?\n16 Siyempre, dai mo dapat lauman na malilikayan mo an gabos na dai pagkakauyon nindo kan saimong bakong kapagtubod na mga kapamilya. Kun mangyari iyan, tibaad makonsiyensiya ka ta namumutan mo sindang marhay asin habo mong mapamundo sinda. Kun arog kaiyan an namamatian mo, hinguwahon na inuton an kaimbudan mo ki Jehova kisa sa pagkamuot mo sa saimong pamilya. An totoo, tibaad makatabang pa ngani iyan sa saimong mga kapamilya na mahiling na mahalagang marhay an pag-aplikar kan katotoohan sa Bibliya. Ano man an sitwasyon mo, tandaan na dai mo puwedeng piriton an iba na akuon an katotoohan. Imbes, ipahiling mo paagi sa saimong paggawi na talagang kapaki-pakinabang an pagsunod sa dalan ni Jehova. Arog sa sato, iinaalok man sa sainda kan satong mamumuton na Diyos an oportunidad na pilion na paglingkudan siya.—Isa. 48:17, 18.\nKUN BAYAAN NIN SARONG KAPAMILYA SI JEHOVA\n17, 18. Ano an makakatabang sa saimo na makayanan an kulog kun bayaan nin sarong kapamilya si Jehova?\n17 Kun an sarong kapamilya matiwalag o magdis-asosyar sa kongregasyon, garo man sana sinaksak ka nin espada. Paano mo makakayanan an grabeng kulog na dara kaiyan?\n18 Ipagpadagos an saimong espirituwal na rutina. Pakusugon an espirituwalidad mo paagi sa regular na pagbasa nin Bibliya, pag-andam saka pag-atender sa Kristiyanong mga pagtiripon, pakikikabtang sa ministeryo, asin pagpamibi na tawan ka nin kusog para makatagal. (Jud. 20, 21) Pero paano kun pagmati mo mayo sa buot an ginigibo mo, na nagigin rutina na sana iyan? Dai ka magpundo! An marahay na espirituwal na rutina makakatabang na makontrol mo an saimong mga kaisipan asin emosyon. Pag-isipan an eksperyensiya kan kagsurat kan Salmo 73. Nagkaigwa siya nin salang kaisipan kaya napurisaw siyang marhay, pero naitanos niya iyan kan maglaog siya sa lugar nin pagsamba sa Diyos. (Sal. 73:16, 17) Magigibo mo man iyan kun ipagpapadagos mo an maimbod mong pagsamba ki Jehova.\n19. Paano mo maipapahiling na iginagalang mo an areglo ni Jehova para sa pagdisiplina?\n19 Igalang an disiplina ni Jehova. An areglo nin pagdidisiplina ni Jehova sa nagkasala makulog sa primero, pero an panghaluyan na epekto kaiyan kapaki-pakinabang sa gabos, pati na sa nagkasala. (Basahon an Hebreo 12:11.) Halimbawa, sinasabi sa sato ni Jehova na “ipundo . . . an pakikiiba-iba” sa mga nagkasala na habong magsulsol. (1 Cor. 5:11-13) Dawa ngani makulugon iyan, dapat tang likayan an mga dai kinakaipuhan na pakikikomunikar sa natiwalag na kapamilya, iyan man paagi sa telepono, text, surat, e-mail, o social media.\n20. Anong paglaom an dapat niyatong papagdanayon?\n20 Danay na maglaom. An pagkamuot “linalauman an gabos na bagay,” kaiba na diyan an paglaom na mabalik ki Jehova an mga nagbaya sa saiya. (1 Cor. 13:7) Kun may mahiling kang indikasyon na an sarong dayupot na kapamilya binabago na an saiyang sadiri, puwede mong ipamibi na makakua siya nin kusog hali sa Bibliya asin akuon an imbitasyon ni Jehova: “Magbalik ka sakuya.”—Isa. 44:22.\n21. Ano an dapat mong gibuhon kun kinokontra ka kan saimong mga kapamilya huli sa pagsunod mo ki Jesus?\n21 Sinabi ni Jesus na dapat niyatong kamutan siya nin urog kisa kiisay pa man. Asin sigurado siya na magkakaigwa nin kusog nin buot an saiyang mga disipulo tanganing mapagdanay an saindang kaimbudan sa saiya dawa kinokontra kan saindang mga kapamilya. Kun an pagsunod ki Jesus nagdara nin “espada” sa saimong pamilya, magsarig ki Jehova asin hagadon na tabangan kang mapangganang maatubang an mga kadipisilan. (Isa. 41:10, 13) Makakamati ka nin kagaya-gayahan huling aram mo na napapaugma mo si Jehova saka si Jesus asin na tatawan ninda nin balos an saimong kaimbudan.\n^ par. 10 Para sa dugang pang impormasyon dapit sa pagsasanay sa mga aki kun saro sanang magurang an lingkod ni Jehova, hilingon an “Hapot Hale sa mga Parabasa” sa An Torrengbantayan na Agosto 15, 2002.\nAN TORRENGBANTAYAN—PAG-AADALAN NA EDISYON Oktubre 2017


Duterte natatakot na sa progresibong grupo, sabi\nSinikwal sana kan progresibong grupo sa Bicol an akusasyon ni Presidente Rodrigo Duterte na ‘‘legal fronts’’ kan Communist Party of the Philippines an mga party-list sa irarum kan Makabayan Block na padagos suportado kan namamanuan Filipino.\n‘‘Natatakot na si Duterte sa mga progresibong organisasyon sa tahaw kan dakula nang impact sa namamanuan Filipino na perang taon nang nagdadanay puon na itukdas an Party-list Act’’.\nAn dakulang suporta sa sainda kan namamanuan Filipino iyo an kinakatakot ni Presidente Duterte kaya ngani hinahanapan nin dahilan alagad mayong nangyayari huli ta labi na sindang duwang decada alagad yaon pa sa congreso.\nIni an mga pahayag ni Nica Ombao, regional coordinator kan Gabriela Women’s Party sa Bicol kasunod kan mga banat na naman sa sainda ni Duterte.\nLimang party-list groups an nginaranan ni Presidente Duterte na ‘‘legal fronts’’ kan CPP na kinababalihan kan Kabatan, Anakpawis, Bayan Muna, Alliance of Concerned Teachers, asin Gabriela.\nAn mga pahayag kan Presidente kasunod kan pagtubod kan National Task Force to End Local Communist Armed Conflict (NTF-ELCAC) sa mga pahayag kan saindang spokesperson for sectoral concerns and Communication Undersecretary Lorraine Badoy contra sa limang party-lists na kasabuwat kan CPP.\nLoma na an isyu kan gobierno sa Makabayan Block apesar an saindang serbisyo sa gobierno sa paagi kan pagiging lehislador dakul nang mga leyes an naipasar asin kabale na sa mga acta republica. Nagkapera sana an naunambitan kan Gabriela Bicol siring kan pagkakapasar sa Solo Parent Act, Magna Carta for Daycare Worker asin dakul pang iba.\nAn Gabriela Women’s Party 21 anyos na sa congreso halaba na an listahan kan saindang mga naipasar na bill, mga napatukdok na health care center. Livelihood project maging sa infrastraktura.\nSinabi pa na an progresibong grupo na padagos nagkukusog sa masa iyo man an saindang boses sa congreso saka kritiko kan gobierno kun sala an saindang mga ginigibo mantang kabale sa saindang trabajo iyo an human rights advocacy.


Mga Artikulo nin Pagtubod (Mga Banal sa Huring Aldaw) - Wikipedia\nMga Artikulo nin Pagtubod (Mga Banal sa Huring Aldaw)\n4 Kami minatubod na an enot na mga prinsipyo asin mga ordinansa kan Ebanghelyo iyo: enot, Pagtubod sa Kagurangnan na si Jesukristo; ikaduwa, Pagsosolsol; ikatulo, Pagbubunyag sa paagi nin paglubog para sa kapatawadan nin mga kasalan; ikaapat, Pagpapatong nin mga kamot para sa regalo kan Espiritu Santo.\n6 Kami minatubod sa kaparehong organisasyon na eksistido sa Primitibong Simbahan, an mga minasunod, mga apostoles, mga propeta, mga pastor, mga paratukdo, mga ebanghelista, asin iba pang minasurunod.\n7 Kami minatubod sa regalo nin mga dila, propesiya, kapahayagan, mga bisyon, pagbubulong, interpretasyon nin mga dila, asin iba pang minasurunod.\n8 Kami minatubod sa Bibliya na tataramon nin Diyos habang ini translado nin tama; kami man minatubod sa Libro ni Mormon na tataramon nin Diyos.\n9 Kami minatubod sa gabos na an Diyos an nagpahayag, gabos na Siya an naghimo ngonyan na maipagpahayag, asin kami minatubod na Siya sayod na magpapahayag nin kadakol na darakula asin importanteng mga bagay manunungod sa Kahadean nin Diyos.\n10 Kami minatubod sa literal na pagtitiripon-tipon nin Israel asin sa restorasyon kan Sampulong mga Tribu; na an Sion (an Bagong Jerusalem) ipagtutugdok sa kontinente kan Amerika; na si Kristo personal na maghahade sa ibabaw nin kinaban; asin, na an kinaban pagbabag-uhon asin magreresibe kan saiyang mala-paraisong kamurawayan.\n11 Kami minaako sa pribilihiyo nin pagsasamba sa Makapangyarihang Diyos na uyon sa mga dikta kan samuyang sadireng konsensiya, asin minatugot sa gabos na mga tawo nin kaparehong pribilihiyo, tugutan sindang magsamba kun paano, saen, o sa anoman na sinda an may gusto.\n12 Kami minatubod sa pagigin yaon sa irarom kan pamamahala nin mga hade, mga presidente, mga tagapagpamahala, asin mga mahistrado, sa pagsusunod, pagtao nin honra, asin sa pag-uuyon sa batas.\n13 Kami minatubod sa pagigin honesto, totoo, dusay na puso, matinabangon, birtuso, asin sa paggigibo nin marahay sa gabos na mga tawo; sa katunayan, kami makakapagsabi na kami minasunod sa paghuhulit ni Pablo---Kami minatubod sa gabos na mga bagay, kami minalaom sa gabos na mga bagay, kami nakapagtagal nin kadakol na mga bagay, asin naglalaom na makakayanan an pagkamatatag sa gabos na mga bagay. Kun igwa pa nin ibang mga bagay na birtuso, magayonon, o marhayon an sabi o maninigo sa pag-omaw, kami minahanap kan mga bagay na ini.\nPinaghugot gikan sa "https://bcl.wikipedia.org/w/index.php?title=Mga_Artikulo_nin_Pagtubod_(Mga_Banal_sa_Huring_Aldaw)&oldid=38474"\nHuring pigliwat an pahinang ini kan 5 Desyembre 2009, alas 15:34.


Kinamumugtakan kan Calabarzon\nTagboan: 14°0′0″N 121°30′0″E Tagboan: 14°0′0″N 121°30′0″E\n8,674,351 votantes (9 Mayo 2019)\nAn CALABARZON (Region IV-A) sarô sa mga rehiyon kan Republika kan Filipinas na komponido kan mga provincia nin Cavite, Laguna, Batangas, Rizal, asin Quezon. An pangaran kan rehiyon halè sa kapinônan kan mga pangaran kan mga provincia. An rehiyonal na sentro kaini iyo an ciudad nin Calamba. Sosog sa sensus kan 1 Mayo 2020, igwa ining 16,195,042 katawong nag-eerok digdi sa 3,297,110 kaharongan. Igwa ining sukol na 16,873.31 kilometro kwadrado.\nDating sarô an CALABARZON asin MIMAROPA na inapod na Rehiyon Sur na Tagalog (Ingles: Southern Tagalog Region o Region IV) antes na suhayon ini kan Orden Ehikotibo No. 103 kan 2002. An mga provincia nin Aurora asin Palawan ibinalyo sa mga rehiyon nin Sentral na Luzon asin Subangan na Visayas.\nAn Orden Ehikotibo No. 246, may petsang Oktobre 28, 2003, an nagdesignar sa ciudad nin Calamba bilang panrehiyon na sentro kan CALABARZON.\nPolitical na mapa kan Calabarzon\nKinua sa "https://bcl.wikipedia.org/w/index.php?title=Calabarzon&oldid=195790"\nHuring binago an pahinang ini kaitong 9 Setyembre 2020, alas 08:54.


Komprehensibong plano oorolayan kan MNDC: Konsepto kan Mega Cebu i-aadaptar\nPanahon nang punan kan Metro Naga Development Council (MNDC) an paghaman nin sarong komprehensibong plano nganing mag-asenso man an nakapalibot na munisipyo na miembros kan consejo.\nSi Consejal Julian Lavadia Jr. pamayo kan Committee on Trade and Investment kan Sangguniang Panlungsod kan Ciudad nin Naga sa paagi kan saiyang privilege speech sa sesyon regular kan Martes, Septiembre 5 nagpahayag na sa saindang study tour sa Metro Cebu nahiling ninda kun gurano ka progreso an lugar na ini.\nGabos sa Metro Cebu asensado asin mayong nawawalat. Anom na ciudades an kompuesto kaini asin an saro digdi kapangaran an Naga City.\nKan nakaaging Marso veinte hasta veinte cuatro, an Committee on Trade and Investment na saiyang pinamamayohan, kaibahan an MNDC asin an DTI and Investment-Camarines Sur nagkaigwa sinda nin benchmarking tour sa Metro Cebu.\nSinabi ni Lavadia kabale sa tatawan duon sa conferencia iyo an programa sa land use plan, economia, turismo asin agricultura na dakulang bagay sa pag-asenso kan mga miembro kan MNDC.\n‘’Napahapot ako kan nagirumduman ko an pangenturogan ni dating alcalde asin Interior Secretary Jesse Robredo para sa Metro Naga, ano daw an sekreto kan Metro Cebu ta nagibo nindang mapahiwas asin mapalakop sa lambang banwaan kaini an asenso na saindang namati? Ano an mayo sa Metro Naga kun tano digdi sato, an mga nakapalibot tang mga munisipyo, sa lawig kan panahon na nag-agi, mayo pang naging ciudad?, sabi pa sa privilege speech kan consejal.\nNapag-araman pa ni Lavadia na sa laog kan Sustainable Roadmap for Mega Cebu 2050 an gabos na estratihiya asin polisya na pinagkasurondoan kan gabos na miembros, kaibahan an pribadong sektor. Sa sinambit na documento, mahihiling an unidad asin sarong direksyon kan mga banwaan sa mga maabot na panahon.\nHuli kan saindang mga pag-aadal asin obserbasyon, pig-rekomendar kan consejal ki Alcalde John Bongat na magkaigwa nin pag-orolay an mga miembros kan MNDC sa posibleng pag-adaptar kan best practice kan Metro Cebu.\nNahurophurop kan alcalde an benipisyo kan konsepto asin nagtugot na magconducir nin conferencia na pigtalaan sa Septiembre 9, 2017 ala una nin hapon sa Avenue Plaza Convention Center, Ciudad nin Naga.\nNakatalaan mag-atendir sinda dating DTI Assistant Secretary Joel Mari Yu, na ngonian nagseserbi na economic adviser ni Alcalde Tomas Osmeña kan Cebu, San Fernando Mayor Lakambini Reluya asin Eduardo Aboitiz kan Development Studies Center, Executive Director Evelyn Nacario-Castro na saindang ipapaliwanag an mas hararom an Mega Cebu 2050 concept.\nAn tema kan conferencia, inapod na Mega Naga: Jesse M. Robredo’s Vision for Metro Naga bilang pagtaong onra sa dating alcalde na naging pamayo kan MNDC.\nKabale sa maatendir sa programa bilang bisita sinda, Bise Presidente Leni Robredo, Arzobispo Rolando Tria Tirona, Congresista Gabriel H. Bordado kan tercer distrito kan CamSur, NEDA regional director Agnes Espinas asin Daniel De Leon, regional chairman kan Bicol Tourism Council.\nAn opisyales lokal na miembros kan MNDC maarabot sa okasyon asin miembros kan Sangguniang Panlungsod kan Ciudad nin Naga sa pamamayo ni Bise Alcalde Nelson Legacion.


An bandera kan al-Qaeda\nAn Al-Qaeda (/ælˈkaɪdə/ al-KY-də or /ælˈkeɪdə/ al-KAY-də; Arabic: القاعدة, al-qāʿidah, "an kampo"), na sinusurat man al-Qaida o kun minsan a[-Qa'ida, sarong militanteng Islamikong grupo na tinogdas sa pag'ultan kan Agosto 1988 asin kahurihan kan 1989.  Ini nag'ooperar komo sarong network nin multinasyunal, daing-estadong hokbo asin komo saro man na movimiento kan mga radikal na Sunni Muslim na naghohorot nin pang-kinabanon na jihad.\nAn Al-Qaeda inaatake mga militar y siring man mga sibilyan na target sa iba-ibang nasyon. Mga prominente kaining pag'aatake iyo idtong Septyembre 11 sa Nueba York asin sa Washington, D.C. kan 2001. An gobyerno kan Amerika nagresponde sa atake kaini paagi nin pagbungsod kan inaapod nindang Gera laban sa Terorismo. An al-Qaeda sige pa an pagtalubo sa mga dekada poon 2001 hanggan 2011.\nAn gaweng parati kaini kaiba na diyan an mga "suicide attack" (pag'atake na pati sinda tuyong napagadan) asin an pagbobomba kan mga target na durungan dawa sa iba-ibang lugar ini.\nAn mga ideologo sa al-Qaeda minamawot an kumpletong paglungkas kan kadagaan Moslem sa anoman na impluensya nin dayuhan, asin an pagpatindog nin bagong Islamikong califato. Mga pagtubod pang iba na rinirimposan kaini iyo na igwa daang alyado nin Kristiyano asin mga Hudyo na nagkokomplotan na rumpagon an relihiyon na Islam. Ini nahihiling (daa) sa maliwanag asin maimbong na relasyon kan Estados Unidos asin Israel. Siring man, an paggadan sa mga sibilyan asin sa mga tawong mayong kaaram-aram sa ipiglalaban ninda, tugot man sa pagjijihad.\nAn al-Qaeda responsible man sa pagsotsot asin paggatong sa iriwal kan mga Muslim mansana  An grupong ini dai maako-ako an arin man na mga Muslim na an pana'naw asin pagtubod dai nag'aayog sa pagtubod kan mga moslem na Sunni, mala ta "takfir", sarong porma nin "ekskomunikasyon", an sinasapaw sa mga ini kan mga Sunni. An mga lider kan al-Qaeda minimirar an mga Shia asin mga Sufi na mga eretiko nanggad, y daing pagpakundangan na inaatake an mga mezquita asin pagtiripon kaini.\nAn pilosopiya nin pagpadalagan kan Al-Qaeda nababatay sa sinasabing "natitipon sa saro an pagdesisyon, nawawarak sa dakul an pagimplementar." Dara kan "Gera sa Terorismo," pigsoboot na an liderato kan al-Qaeda napasa' na asin, huli kaini, may nagburutwa nang watakwatak na liderato sa dakul na magkararayong lugar. An mga ini naghihiriro sa dikta nin dakul na payo, pero ginagamit sana an "pangaran" na al-Qaeda.\nAn pag'atake kan Sept. 11, 2011 sa World Trade Center, Nueba York, E.U.\nDakul na eksperto sa terorismo an dai nagtutubod na an hiron kan pangkinabanon na jihad tinotolod sana ni bin Laden asin kan saiyang parasunod. Dawa ngani daa si bin Laden grabe an impluensya ideolohiko sa mga extremistang Muslim, an mga eksperto nakiki'asusangan na an al-Qaeda nagkatiribag na sa manlaenlaen na klaseng movimiento na dai man kurunektado sa mansaro'saro. Sabi ni Marc Sageman, sarong psikyatra asin dating opisyal sa CIA, an al-Qaeda saro na sanang haluwag na titulo para sa sarong hiron na iyo nanggad an Solnopan an pirmeng tinatarget." "Mayo ini nin naglilindong na lakopan na organisasyon. Boot tang pagmuknaon sa satong isip na igwang sarong mitikal na entidad na inaapod "al-Qaeda" alagad bako yan an realidad na satuyang inaatubang."


Para sa Pangkinaban na Kaaldawan Para sa mga Lolo, Lola, asin Mga Gurang\nMGA PRIBILEHIADONG SAKSI\nAko an saindong Dios asin aatamanon ko kamo sagkod na kamo maggurang saka magputi an saindong buhok. Ako ang naggibo saindo asin ako an maataman saindo; tatabangan ko kamo asin ililigtas ko kamo. (Is 46.4)\nNamomotan kong mga tugang ki Cristo!\nSusog sa ipinagbubuot kan satuyang namomotan na Santo Papa, na inako niato bilang Lolo Kiko kan siya nagbisita sa satuyang nasion, na sa maabot na Domingo, Julio 25, ipagseselebrar niato an enot na Pangkinaban na Aldaw Para sa mga Lolo, Lola, asin mga Gurang, o World Day for Grandparents and the Elderly. Pinagbuot niya na ini man iselebrar taon-taon, sa kada ikaapat na Domingo kan bulan na Julio, an pinakaharaning Domingo sa kapiestahan ni San Joaquin asin Santa Ana, mga magurang ni Birhen Maria, mga lolo asin lola kan satuyang Jesukristong Kagurangnan.\nDakulaon ang importansia kan presensia kan mga gurang, mga lolo, asin lola sa laog kan pamilia asin sa satuyang komunidad, lalong-lalo na sa ngaran nin pagtubod. Nagtaram asin dakul na beses na tinawan nin duon ni Papa Francisco ang siring na kahalagahan nin mga gurang, sabi nya: “an mga gurang, an mga lolo, asin lola, sinda an koneksion, an nagsusumpay kan padagos na pagtukdo asin paghiras kan pagtubod sa mga kaakian asin hobenes. Bako lang sindang mga tawo na dapat bantayan asin atamanon; ang katotoohan iyo na, sinda mga pribilehiadong saksi kan maimbod na pagkamuot kan Dios. Mga dakulang kasangkapan man sinda sa pagharubay kan Marahay na Bareta o pagpalakop asin pagpapusog kan pagtubod. May mahalagang papel man nanggad sinda sa buhay pastoral kan simbahan.\nMga gurang, mga lolo asin lola, minatingkalag sa saindo an simbahan. Padagos lugod nindong mahimo an saindong mision: an pagtanom kan pagtubod sa mga masunod na henerasion, an pag-antabay sa sainda gamit an saindong kadunongan, asin pagtukdo sa sainda sa pagrumdom kan saindang ginikanan asin sa pagmukna nin maray na pundasion para sa saindang buhay. Orog sa gabos, sabi ni Papa Benedicto XVI, na sinubli ni Papa Francisco, an saindong pagpamibi sarong mahalagang burabod para sa simbahan asin banwaan; ‘an pamibi kan sarong gurang nakakataong proteksion sa kinaban asin puedeng mas may pakinabang pa sa esfuerzo nin kadaklan. An saindong mga pag-arang para sa kinaban, lalo na sa panahon ngonian dai nanggad masasayang kundi ini magseserbeng pusog na sarigan.\nAn pandemia na nagdara nin kadakul na pagbabago sa buhay kan tawo ngonian, dai lugod magin ulang para sa pagsimbag sa pangapodan na ini kan simbahan. Sarong konkretretong paagi tangani na maipamate sainda ang pagpapahalagang ini iyo an pagbisita o pag-apod sainda. Maipaabot lugod an mensahe nin pakikisumaro sa sainda ni Papa Francisco. Sa mga mayo na nin lolo o lola, an selebracion na ini mataong oportunidad para gibohon an pagbisita sa naghehelang o ang pagpangadie sa mga nagadan na nin huli sa pandemia. Sa pagtugot kan satong namomotan na Papa Francisco, an Simbahan nangangako nin indulgencia plenaria para sa kiisay man na magibo kan mga ini.\nLugod ang selebracion kan Enot na Pangkinaban na Aldaw Para sa mga Lolo, Lola, asin mga Gurang mapano nin kagayagayahan asin sa sato gabos magdanay an bendicion kan satong Kagurangnan.\nViva San Joaquin! Viva Santa Ana!\nArzobispo kan Caceres


HELAMAN TSAPTER 5\nSi Nephi asin Lehi pinagdeboto an saindang mga sadire sa pagbabalangibog--- An saindang mga pangaran nag-iimbita sainda na pangarugan kan saindang mga buhay an saindang mga ninuno--- Si Cristo an nagbabalukat sainda na nagsosolsol--- Si Nephi asin Lehi nakahimo nin kadakul na mga nagbalik-loob asin nagkapririso, asin kalayo an nakapalibot sainda--- Sarong panginuron nin kadikloman an nagpandong sa tulong gatos na katawohan--- An kadagaan nagyugyog asin sarong boses an nagsugo sa mga tawo na magsolsol--- Si Nephi asin Lehi nakipag-olay sa mga anghel, asin an kadaklan nakapalibutan nin kalayo.\nAsin ini nangyaring naglipas na sa kaparehong taon, hilnga, si Nephi pinaghunod an tukawan nin paghuhukom sa sarong tawo na an pangaran Cezoram.\n2 Nin huli ta habang an saindang mga leyes asin an saindang gobyerno pinag-establisa sa paagi nin boses nin mga katawohan, asin sinda nagpili nin maraot mas dakul an numero kesa sainda na nagpili nin marhay, kun kaya sinda naghihinog na para sa kapahamakan, nin huli ta an mga leyes nagigin mga koraptado.\n3 Iyo, asin bako lang ini gabos; sinda na mga tiso an liog na mga katawohan, na tanganing sinda dae napapamahalaan sa paagi nin ley nin hustisya, laen lang kun ini pasiring sa saindang kapahamakan.\n4 Asin ini nangyaring naglipas na si Nephi pinanluyahan nin huli kan kadaendatahan; asin saiyang pinagsuko an tukawan nin paghuhukom, asin lugod pinag-ako sa sadire na magbalangibog nin tataramon nin Diyos sa bilog na katadaan kan saiyang mga aldaw, asin an saiyang tugang na lalake na si Lehi man, sa bilog na katadaan kan saiyang mga aldaw;\n5 Nin huli ta saindang nagiromdoman an mga tataramon na an saindang ama na si Helaman nagtaram sa sainda. Asin iyo ini an mga tataramon na saiyang pinagsabi:\n6 Hilnga, mga ake kong lalake, ako nagmamawot na dapat nindong giromdomon na magsunod sa mga kasugoan nin Diyos; asin an gusto ko na saindong ideklara sa mga katawohan ining mga tataramon. Hilnga, sakuyang pinagtao saindo an mga pangaran kan satuyang enot na mga magurang na nagruluwas sa kadagaan nin Jerusalem; asin ini sakong ginibo na kun sakali saindong magiromdoman an saindong mga pangaran kamo makagiromdom sainda; asin kun kamo makagiromdom sainda saindong magiromdoman an saindang mga nakaginiribohan; asin kun saindong magiromdoman an saindang mga nagibo puwede nindong maaraman kun paano ini naisabi, asin man naisurat, na sinda marhayon.\n7 Kun kaya, mga ake kong lalake, ako namamawot na saindong dapat na gigibohon idtong mga marhay; na naisabi na saindo, asin ma naisurat na, magin arog kan mga nasabi na asin nasurat na sainda.\n8 Asin ngonian mga ake kong mga lalake, hilnga ako igwa pa nin ano pa man na kadagdagan na pinagmamawot sa saindo; na an kamawotan iyo, na kamo dae maggigibo kaining mga bagay na kamo maghambog, pero kamo puwedeng maggigibo kaining mga bagay tanganing magsaray para sa saindong mga sadire nin kayamanan sa langit; iyo, na ini eternal, asin ta dae napapara; iyo, na tangani baya kamo magkakaigwa kaining presyosong regalo nin eternal na buhay, na kita magkakaigwa nin rason na maghuhuna-huna na ipinagtao sa satuyang mga ama.\n9 O giromdoma, giromdoma, mga aken kong lalake, an mga tataramon na si Hadeng Benjamin an nagsabi sa saiyang mga katawohan; iyo, giromdoma na mayong ibang dalan ni paagi kun saen an tawo maliligtas, kundi sa paagi sana sa pagbabayad-sala nin dugo ni Cristo Jesus, na maabot; iyo, giromdoma na siya maabot sa pagbalukat kan kinaban.\n10 Asin giromdoma man an mga tataramon na si Amulek an nagsabi ki Zeezrom, sa siyudad nin Ammonihah; nin huli ta siya nagsabi sa saiya na an Kagurangnan seguradong dapat na mag-abot tanganing balukaton an saiyang mga katawohan; pero siya dae maabot sa pagbalukat sainda na yaon sa saindang mga kasalan, kundi balukaton sinda gikan sa saindang mga kasalan.\n11 Asin siya igwa nin kapangyarihan na ipinagtao sa saiya gikan sa Ama tanganing magbalukat sainda gikan sa saindang mga kasalan nin huli sa pagsosolsol; kun kaya saiyang ipinadara an saiyang mga anghel tanganing ideklara an marhay na bareta tungkol sa mga kondisyon nin pagsosolsol, na magdadara pasiring sa kapangyarihan nin Parabalukat, pasiring sa kaligtasan kan saindang mga kalag.\n12 Asin ngonian, mga ake kong lalake, giromdoma, giromdoma na ini yaon sa gapo kan satuyang Parabalukat, na iyo si Cristo, an Ake nin Diyos, na saindaong itugdok an saindong pundasyon; na sa panahon na an diyablo magpapadara kan saiyang makusog na mga paros, iyo, an saiyang mga tiunay sa buhawi, iyo, sa panahon na an saiyang mga niyebe asin an saiyang makusugon na bagyo na magpapakol sa saindo, ini mayong kapangyarihan na mangingibabaw saindo tanganing butungon kamo pababa pasiring sa gulpo nin mga katiosan asin mayong katapusan na katangisan, nin huli sa gapo kun saen kamo nakasandig, na iyo an tunay na pundasyon, sarong pundasyon kun saen baya kun an mga tawo magsarig sinda dae mapupukan.\n13 Asin ini nangyaring naglipas na iyo ini an mga tataramon na si Helaman an nagtukdo sa saiyang mga akeng lalake; iyo, siya nagtukdo sainda nin kadakul na mga bagay na dae pa nasusurat, asin man kadakul na mga bagay an mga nasurat na.\n14 Asin saindang nagiromdoman an saiyang mga tataramon; asin kun kaya sinda nagpadagos, na nagsusunod sa mga kasugoan nin Diyos, tanganing magtukdo nin tataramon nin Diyos sa pag-iriba kan gabos na mga katawohan nin Nephi, poon sa siyudad nin Masagana;\n15 Asin magpoon duman pasiring sa siyudad nin Gid; asin gikan sa siyudad nin Gid pasiring sa siyudad nin Mulek;\n16 Asin magin gikan sa sarong siyudad sagkod sa iba, hanggan sa sinda makaduman sa pag-iriba kan bilog na mga katawohan nin Nephi na yaon sa kadagaan sa may katimogan; asin gikan duman pasiring sa kadagaan nin Zarahemla, sa pag-iriba kan mga Lamanita.\n17 Asin ini nangyaring naglipas na sinda nagbalangibog na igwa nin dakulang kapangyarihan, na tanganing baya saindang naparibong an dakul saindang mga paribok na nagbaralyo na gikan sa mga Nephita, na tanganing baya sinda nagdulok asin nagkumpisal kan saindang mga kasalan asin nagkaburunyagan pasiring sa pagsosolsol, asin tulos nagbalik pasiring sa mga Nephita tanganing hingohaon na pakarhayon sa sainda an mga kasalanan na saindang nagkagirinibohan na.\n18 Asin ini nangyaring naglipas na si Nephi asin Lehi nagbalangibog sa mga Lamanita na igwa nin dakulang kapangyarihan asin autoridad, nin huli ta sinda may kapangyarihan asin autoridad na ipinagtao sa sainda na tanganing sinda baya puwedeng makapagtaram; asin sinda man igwa na kun ano an saindang dapat na isabi na ipinagtao na sainda---\n19 Kun kaya sinda nagtaram sa dakulang kangalasan kan mga Lamanita, tanganing makumbinsi sinda, na tangani bayang magka-igwa nin otsol mil na mga Lamanita na yaon sa kadagaan nin Zarahemla asin sa nakapalibot na nagpabunyag pasiring sa pagsosolsol, asin nagkakurumbinsi kan mga karigsokan kan mga tradisyon kan saindang mga ama.\n20 Asin ini nangyaring naglipas na si Nephi asin si Lehi nagpadagos gikan duman pasiring sa kadagaan nin Nephi.\n21 Asin ini nangyaring naglipas na sinda dinarakop kan armada nin mga Lamanita asin pinagkunkon sa prisohan; iyo, magin duman sa kaparehong prisohan kun saen si Ammon asin an saiyang mga katugangan pinagkunkon kan mga surugoon ni Limhi.\n22 Asin pagkatapos na sinda pinagkunkon sa laog nin prisohan sa kadakul na mga aldaw na mayo nin pagkakan, hilnga, sinda nagpasiriring sa prisohan tanganing kuahon sinda na baya saindang puwedeng garadanon sinda.\n23 Asin ini nangyaring naglipas na si Nephi asin si Lehi pina-ikutan nin kalayo, na magin sinda dae nakadukot kan saindang mga kamot sa sainda nin huli sa takot na baka sinda magkasurulo. Daeng pagkukulang, si Nephi asin si Lehi dae nasulo; asin sinda baya nagtitindog sa tahaw nin kalayo asin dae nasusulo.\n24 Asin kan saindang mahiling na sinda napapalibutan nin sarong harigi nin kalayo, asin ini dae nakakasulo sainda, an saindang mga puso nakakua nin kusog-boot.\n25 Nin huli ta saindang nahiling na an mga Lamanita dae makakadukot kan saindang mga kamot sainda; ni sinda makadulok harani sainda, pero nakatindog na garo baga sinda nakatirikbalo sa kangalasan.\n26 Asin ini nangyaring naglipas na si Nephi asin si Lehi nakatindog asin nagpoon sa pagtaram sa sainda, na nagsasabi: Dae kamo matakot, nin huli ta hilnga, an Diyos mismo iyo an nagpahiling sa saindo kaining marbelosong bagay, kun saen ipinapahiling sa saindo na kamo dae makakadukot kan saindong mga kamot samuya tanganing garadanon kami.\n27 Asin hilnga, kun sinda makapagtaram kaining mga tataramon, an daga naglinog nin makusugon, asin an mga dingding kan prisohan nagkataranyog na garo baga sinda harani nang magkapurukan sa daga; pero hilnga, dae sinda nagkapurukan. Asin hilnga, sinda na yaraon sa prisohan mga Lamanita asin Nephita na mga paribok.\n28 Asin ini nangyaring naglipas na sinda napalindongan nin sarong panginuron nin kadikloman, asin sarong makangorongirhat na pagkatakot an nag-abot sainda.\n29 Asin ini nangyaring naglipas na may nag-abot na sarong tingog na garo baga hale sa ibabaw kan panginuron nin kadikloman, na nagsasabi: Magsolsol kamo, magsolsol kamo, asin dae na nindo mawoton na destrosohon an sakuyang mga surugoon na sakong ipinadara sa saindo tanganing ideklara an marhay na bareta.\n30 Asin ini nangyaring naglipas na kan saindang nadangog an boses, asin nahiling na ini bako man sarong boses nin dagundong, ni idto sarong boses nin sarong makusugon na nakakabungog na karibokan, pero hilnga, idto sarong matuninongon na tingog na may perpektong kalumhayan, asin ini nanuot magin sagkod sa pinakasurok nin kalag---\n31 Asin maski na ngani sa kalumhuyan kan boses, hilnga an daga natanyog nin makusugon, asin an mga dingding nin prisohan nagkataranyog giraray; na garo baga ini magkapurukan sa daga; asin hilnga an panginuron nin kadikloman, na nakalindong sainda, dae nagkapururak---\n32 Asin hilnga an boses nag-abot giraray, na nagsasabi: Magsolsol kamo, magsolsol kamo, nin huli ta an kahadean nin langit harani na; asin dae na nindo pagmawoton na destrosohon an sakong mga surugoon. Asin ini nangyaring naglipas na an daga natanyog giraray, asin an mga dingding naghiriro.\n33 Asin man giraray sa ikatulong pagkakataon an boses nag-abot, asin nagtaram sa sainda nin marbelosong mga tataramon na dae puwedeng maisabi nin tawo; asin an mga dingding nagkahiriro giraray, asin an daga nagtanyog na garo baga ini haros magkabaranga na magkapururak.\n34 Asin ini nangyaring naglipas na an mga Lamanita dae makadulag nin huli sa panginuron nin kadikloman na nakapandong sainda; iyo, asin man sinda dae nakahiriro nin huli sa katakutan na nag-abot sa sainda.\n35 Ngonian igwa nin saro sa pag-iriba ninda na sarong Nephita, sa pagkamundag, na dating sarong kabale sa simbahan nin Diyos pero nagparibok sa sainda.\n36 Asin ini nangyaring naglipas na kan siya magtingkalag, asin hilnga, saiyang nahiling sa paagi kan panginuron nin kadikloman an mga lalawgon ni Nephi asin Lehi; asin hilnga, sinda nagsilaw nin grabeng gayo, na arog baga kan mga lalawgon nin mga anghel. Asin saiyang namasdan na saindang pinatingkalag an saindang mga mata pasiring sa langit; asin sinda yaon sa atitud na garong nakikiolay o pinag-alsa an saindang mga boses na pinapanungod sa sarong tawo na saindang nahihiling.\n37 Asin ini nangyaring naglipas na an tawong ini nagkurahaw sa kadaklan na tanganing baya sinda magbirik asin maghiling; asin saindang nahiling an mga lalawgon ninda Nephi asin Lehi.\n38 Asin sinda nagsabi sa tawo: Hilnga, ano baya an bilog na sabihon kaining mga bagay, asin siisay baya yan na kinakaolay kan mga tawong ini?\n39 Ngonian an ngaran kan tawo iyo si Aminadab. Asin si Aminadab nagsabi sa sainda: Sinda nakikipag-olay sa mga anghel nin Diyos.\n40 Asin ini nangyaring naglipas na an mga Lamanita nagsarabi saiya: Ano an satuyang gigibohon, na tanganing ining panginuron nin kadikloman puwedeng mahale sa paglilindong satuya?\n41 Asin si Aminadab nagsabi sa sainda: Kamo dapat na magsolsol, asin magkurahaw na ipanungod sa boses, magin sagkod na kamo magkakaigwa nin pagtubod ki Cristo, na ipinagtukdo sa saindo ni Alma, asin ni Amulek, asin ni Zeezrom; asin kun saindong gigibohon ini, ang panginuron nin kadikloman mahahale sa paglilindong saido.\n42 Asin ini nangyaring naglipas na sinda gabos nagpoon sa pagkururahaw na ipinanungod sa boses niya na iyo nakapagpatanyog kan daga; iyo, sinda nagkururahaw magin sagkod na an panginuron nin kadikloman nagpurak.\n43 Asin ini nangyaring naglipas na kan saindag ipinagtingkalag an saindang mga mata sa pagkiling, asin kan mahiling na an panginuron nin kadikloman nagpurak na gikan sa paglilindong sainda, hilnga, saindang nahiling na sinda napapalibutan na, iyo an lambang kalag, kan harigi nin kalayo.\n44 Asin si Nephi asin si Lehi yaon sa katahawan ninda; iyo, sinda nagkaparilibutan na; iyo, sinda garong yaon sa katahawan kan sarong naglalaad na kalayo, alagad ini dae nakakakulog sainda, ni ini nakapagpugol sa mga dingding kan prisohan; asin sinda napano nin kaogmahan na dae maisasabi asin kapanoan nin gloriya.\n45 Asin hilnga, an Espiritu Santo nin Diyos nag-abot pababa gikan sa langit, asin naglaog sa saindang mga puso asin sinda napano na garo baga may kalayo, asin sinda nakakapagtaram nin mga marbelosong mga tataramon.\n46 Asin ini nangyaring naglipas na igwang nag-abot nin sarong boses sa sainda, iyo, sarong madahumon na boses, na garo baga ini sarong hinghing, na nagsasabi:\n47 Katuninongan, katuninongan mapapasaindo, nin huli kan saindong pagtubod sa sakuyang Marhay na Namumutan, na iyo na gikan sa pundasyon kan kinaban.\n48 Asin ngonian, kan saindang madangog ini saindang pinagtingkalag an saindang mga mata na garo baga hilingon kun saen naghahale an tingog; asin hilnga, saindang nahiling an langit na buminukas; asin an mga anghel nagbaraba paluwas sa langit asin nagtukdo sa sainda.\n49 Asin igwa nin mga tres siyentos na mga kalag an nakahiling asin nakadangog kaining mga bagay; asin sinda pinaki-olayan na magpadagos sa paglakaw asin dae magngaralas, ni dapat sindang magduda.\n50 Asin ini nangyaring naglipas na sinda nagpadagos sa paglakaw, asin nagministeryo sa mga katawohan, pinagdedeklara sa bilog na mga rehiyon na nakapalibot manungod sa gabos na mga bagay na saindang nadangog asin nahiling, na tanganing baya an mas dakul na parte kan mga Lamanita nakumbinse ninda, nin huli kan kadakulaan kan mga ebidensiya na saindang nagkasreresibe.\n51 Asin habang kadakul an nagkakurumbinse na nagburutas kan saindang mga armas na panggiyera, asin man kan saindang kaanggutan asin tradisyon kan saindang mga ama.\n52 Asin ini nangyaring naglipas na saindang pinagtao sa mga Nephita an mga kadagaan na saindang mga pagsasadire.\n# posted by Unknown @ 3/24/2006 11:47:00 AM


Lucas 24 | Bibliya Online | New World Translation\nBinuhay liwat si Jesus (1-12)\nSa dalan pasiring sa Emaus (13-35)\nNagpahiling si Jesus sa mga disipulo (36-49)\nNagsakat sa langit si Jesus (50-53)\n24 Alagad kan inot na aldaw kan semana, amayon sindang nagduman sa lulubngan,* na dara-dara an mahamot na mga sangkap na iprineparar ninda. 2 Alagad narisa ninda na an gapong isinara sa lulubngan* napaligid na, 3 asin paglaog ninda, dai ninda nahiling an hawak kan Kagurangnan na Jesus. 4 Mantang nagkakariribong pa sinda dahil kaini, uya! duwang lalaki na nakasulot nin nagkikilyab na bado an nagtunga sa atubangan ninda. 5 Nagkatarakot an mga babayi asin nagdanay na nakaduko, kaya sinabi kan mga lalaki sa sainda: “Taano ta pighahanap nindo sa mga gadan an saro na buhay? 6 Mayo siya digdi huling ibinangon na siya. Girumduma an sinabi niya sa saindo kan yaon pa siya sa Galilea, 7 na an Aki nin tawo kaipuhan na itao sa makasalan na mga tawo saka padusahan nin kagadanan sa harigi asin sa ikatulong aldaw mabangon.” 8 Dangan nagirumduman ninda an saiyang mga tataramon, 9 asin naghali sinda sa lulubngan* saka ibinareta an gabos na bagay na ini sa Onse asin sa gabos na iba pa. 10 An mga nagbareta sa mga apostol iyo si Maria Magdalena, si Joana, asin si Maria na ina ni Santiago, saka an iba pang mga babaying kairiba ninda. 11 Pero para sa sainda garo baga kalokohan an mga sinasabi kan mga babayi, asin habo nindang maniwala sa mga ini. 12 Alagad tuminindog si Pedro saka duminalagan pasiring sa lulubngan,* asin kan magduko siya saka magsirip sa laog, mga telang lino sana an nahiling niya. Kaya naghali siya, na nagngangalas kun ano an nangyari. 13 Alagad kan mismong aldaw na iyan, duwang disipulo an nagbabaklay pasiring sa baryo na inaapod Emaus, na mga 11 kilometros* an rayo sa Jerusalem, 14 asin nag-uulay sinda manungod sa gabos na bagay na ini na nangyari. 15 Mantang pinag-uulayan ninda ini, si Jesus mismo nagdulok asin nagsabay sa sainda sa paglakaw, 16 pero dai ninda siya namimidbidan. 17 Sinabi niya sa sainda: “Ano ining mga bagay na pinagdidiskusyunan nindo mantang naglalakaw?” Asin puminundo sinda sa paglakaw, na mamundo an lalawgon. 18 Bilang simbag an saro na an pangaran Cleofas nagsabi sa saiya: “Ano dayo kang nag-iistar nin solo sa Jerusalem kaya dai ka nakakaisi* kan mga bagay na nangyari duman kaining nag-aging mga aldaw?” 19 Hinapot niya sinda: “Anong mga bagay?” Sinabi ninda sa saiya: “An mga bagay mapadapit ki Jesus na Nazareno, na sarong propetang pambihira an mga ginibo asin mapuwersa an mga tataramon sa atubangan nin Diyos asin kan gabos na tawo; 20 asin kun paano an samuyang mga panginot na saserdote saka mga tagapamahala guminibo nin paagi na masentensiyahan siya nin kagadanan, asin ipinako ninda siya sa harigi. 21 Pero naglalaom kami na an tawong ini an magliligtas sa Israel. Asin apuwera pa kan gabos na bagay na ini, ikatulong aldaw na ngunyan puon kan mangyari an mga bagay na ini. 22 Napangalas man kami sa bareta kan nagkapirang babayi na kaibanan mi, ta amay sindang nagduman sa lulubngan* 23 asin kan dai ninda nahiling an saiyang hawak, nagbaralik sinda na nagsasabing may nahiling man sindang pambihira—mga anghel na nagsabing buhay siya. 24 Dangan an nagkapira sa kairiba mi nagduman sa lulubngan,* asin naabutan ninda iyan nin siring sa sinabi kan mga babayi, pero dai ninda siya nahiling.” 25 Kaya sinabi niya sa sainda: “Kamong mga dai naggagamit nin isip asin may mga pusong atrasadong marhay sa pag-ako kan gabos na bagay na itinaram kan mga propeta! 26 Bako daw na kaipuhan na agihan kan Cristo an mga bagay na ini asin na maglaog siya sa saiyang kamurawayan?” 27 Asin puon ki Moises asin sa gabos na Mga Propeta, isinaysay niya sa sainda an kahulugan kan mga bagay manungod sa saiya na sinambit sa bilog na Kasuratan. 28 Kan harani na sinda sa baryong dudumanan ninda, garo baga mapadagos pa siyang magbaklay nin mas harayo. 29 Alagad pinugulan ninda siya, na sinasabi: “Mag-iba ka na lang sa samo, ta pabanggi na asin nagdidiklom na.” Kaya nag-iba siya sa sainda sa dadagusan ninda. 30 Asin kan makakan na siya* kaiba ninda, nagkua siya nin tinapay, pinamibian iyan, binaranga, asin itinao sa sainda. 31 Sa siring lubos na nabuksan an saindang mga mata asin namidbidan ninda siya; alagad nawara siya sa paghiling ninda. 32 Asin sinabi ninda sa kada saro: “Bakong naglalaad an satuyang mga puso kan kaulay niya kita sa dalan, mantang ipinapaliwanag niya sa sato nin malinaw an Kasuratan?” 33 Dangan nagtindog sinda kan mismong oras na iyan asin nagbalik sa Jerusalem, asin naabutan ninda an Onse saka an nagkakatiripon na kairiba kan mga ini, 34 na nagsarabi: “Talagang ibinangon an Kagurangnan, asin nagpahiling siya ki Simon!” 35 Dangan isinaysay ninda an mga pangyayari kan nasa dalan sinda asin kun paano ninda siya namidbidan kan barangaon niya an tinapay. 36 Mantang pinag-uurulayan ninda an mga bagay na ini, siya mismo tuminindog sa tahaw ninda asin nagsabi sa sainda: “Mapasaindo an katuninungan.” 37 Alagad huling nagkabirigla asin nagkatarakot sinda, paghuna ninda sarong espiritu an nahihiling ninda. 38 Kaya sinabi niya sa sainda: “Taano ta nariribaraw kamo, asin taano ta may mga pagduda sa puso nindo? 39 Hilinga an sakuyang mga kamot asin mga bitis, ako mismo ini; dutan nindo ako asin masdan, huli ta an espiritu daing laman asin mga tulang na arog kan nahihiling nindo sa sako.” 40 Asin mantang sinasabi niya ini, ipinahiling niya sa sainda an saiyang mga kamot asin mga bitis. 41 Alagad kan dai pa giraray sinda nagtutubod dahil sa grabeng kaugmahan asin pagngalas, sinabi niya sa sainda: “Igwa kamong makakakan diyan?” 42 Kaya tinawan ninda siya nin inasal na sira, 43 asin kinua niya iyan saka kinakan sa atubangan ninda. 44 Dangan sinabi niya sa sainda: “Ini an mga tataramon na sinabi ko sa saindo kan kaibanan pa nindo ako, na an gabos na bagay manungod sa sako na nasusurat sa Katugunan ni Moises asin sa Mga Propeta saka Mga Salmo kaipuhan na mautob.” 45 Dangan lubos niyang binuksan an saindang mga isip tanganing masabutan an kahulugan kan Kasuratan, 46 asin sinabi niya sa sainda, “Ini an nasusurat: na an Cristo magsasakit asin sa ikatulong aldaw mabangon hali sa mga gadan, 47 asin base sa saiyang ngaran, an pagsulsol para sa kapatawadan nin mga kasalan ihuhulit sa gabos na nasyon—magpuon sa Jerusalem. 48 Magpapatotoo kamo mapadapit sa mga bagay na ini. 49 Asin uya! ipapadara ko sa saindo an ipinanuga kan sakuyang Ama. Pero magdanay kamo sa siyudad sagkod na mag-ako kamo nin kapangyarihan hali sa itaas.” 50 Dangan iiniba niya sinda paluwas sa siyudad sagkod sa Betania, asin itinaas niya an saiyang mga kamot saka binendisyunan sinda. 51 Mantang binebendisyunan niya sinda, irinayo siya sa sainda asin dinara paitaas sa langit. 52 Asin nagralaob sinda sa atubangan niya dangan nagbaralik sa Jerusalem na may dakulang kagaya-gayahan. 53 Asin danay sindang yaon sa templo na nag-uumaw sa Diyos.\n^ Sa literal, “60 estadyo.” An sarong estadyo katumbas nin 185 metros (606.95 piye).\n^ O posibleng “Ano ika sana an bisita sa Jerusalem na dai nakakaisi?”\n^ O “kan nakatukaw siya sa may lamesa.”


Home / Albay / News / Polangui / Police / Lalaki, pinukpok nin badil matapos maubusan bala an parabadil\nLalaki, pinukpok nin badil matapos maubusan bala an parabadil\nBicol Standard Newspaper Wednesday, March 21, 2018 Albay, News, Polangui, Police\nSwerteng pukpok sana nin badil an sinapo kan sarung lalaki sa Polangui, Albay matapos maubusan nin bala an nagparapambadil sa saiya kasuudmang udto, Marso 20, 2018 sa barangay Magurang, kan nasabing banwaan.\nSa report kan Polangui Municipal Polce Station, binisto an biktima na si Jojo Samonte y gianan, 36 anyos, soltero, driver, residente kan San Vicente, Bato, Camarines Sur.\nSa report kan sarung concerned citizen, alas 12:25 nin udto, mantang an biktima nagmamaneho nin motorsiklo, bigla ining binukod kan saru pang motorsiklo sakay an 3 na mga dae namidbid na suspek asin saru sa mga ini an pinutukan siya alagad dae tinamaan.\nPag abot sa kurbadang porsyon kan tinampo sa Brgy. Magurang, nadihalnas sa tinampo an motor kan biktima asin kan ini buminuhat pinutukan liwat ini alagd dae na naman tinamaan.\nPakatapos kaini, duminulag na an biktima pasiring sa mga tanuman nin batag asin duman na siya pina uranan nin sunod sunod na putok kan suspek alagad dae pa man liwat tinamaan.\nKan maabutan an biktima, ubos na palan an bala kan suspek, kun kaya, pinukpok n asana ini ni badil sabay kinua an saiyang driver’s license.\nSinasabi na an buminadil sa biktima naka jacket nin itom, naka kalo, naka pulang sando asin halaba na kulot an buhok.\nSa presente, padagos pa ang hot pursuit operation kan PNP ngani mabisto an mga suspetsado.\nLalaki, pinukpok nin badil matapos maubusan bala an parabadil Reviewed by Bicol Standard Newspaper on Wednesday, March 21, 2018 Rating: 5


Bilog - Wikipedia\nSarong bilog (itom), na iyo nasusukol kan sirkumperensya (C) kaini, diyametro (D) sa cyan, asin radiyus (R) sa pula; an tahaw o sentro (O) kaini iyo nasa magenta.\nAn bilog o sirkulo (Ingles: circle) iyo sarong hugis na pigbibilog nin gabos na punto sa sarong patag na iyo yaon sa ispesipikong distansya gikan sa sarong ispesipikong punto, an tahaw o an sentro; kaparehas man, ini iyo an kurbada na naikurit nin sarong punto na naghihiro sa sarong patag tanganing an distansya kaini sa sarong ispesipikog punto iyo dae nagbabago. An distansya sa ultanan kan maski anong punto kan bilog sagkod kan tahaw (sentro) iyo an inaapod na radiyus.\nIspesipiko na an bilog iyo an simpleng nakasaradong kurbada na nagbabanga sa patag sa duwang rehiyon: an panlaog asin an panluwas. Sa urualdaw na paggamit, an terminong "bilog" pwede man magamit bilang kapuruhan kan pigura, o sa kabilugan kan pigura kabali an panlaog kaini; sa istriktong teknikal na paggamit, an bilog iyo an kapuruhan sana asin an kabilugang pigura iyo inaapod na disk.\nAn bilog pwede man matawan nin kahulugan bilang sarong espesyal na klase nin ellipse kun sain an duwang foci iyo koinsidente asin an esentrisidad (eccentricity) kaini iyo 0, o an duwang-dimensyonal na hugis na minasakop nin kadaklan sa hiwas kada yunit nin kwadradong perimetro gamit an kalkulus nin baryasyon.\nAn Wikimedia Commons igwa nin medya dapit sa: Circles (category)\n"Circle", Encyclopedia of Mathematics, EMS Press, 2001 \nCircle sa PlanetMath.\n"Munching on Circles".\nKinua sa "https://bcl.wikipedia.org/w/index.php?title=Bilog&oldid=206885"\nHuring binago an pahinang ini kaitong 3 Hunyo 2021, alas 14:57.


2 gadan, 4 irido sa baradilan nin 2ng armadong grupo sa Balud, Masbate - BICOL STANDARD | Bicol News\nHome Bicol News Masbate News Region 2 gadan, 4 irido sa baradilan nin 2ng armadong grupo sa Balud, Masbate\n2 gadan, 4 irido sa baradilan nin 2ng armadong grupo sa Balud, Masbate\nBALUD, Masbate, Junio 19, 2016 (Bicol Standard)—Duwang suspechadong parasalakat an nagadan, mantang an apat na iba pa an nagkarulugadan sa pakibadilan sa saro pang armadong grupo sa bilar nin sarong gadan sa Sitio Tambobo, Brgy. San Andres, sa banwaan na ini.\nAn incidente nangyari kan Sabado (Junio 18), alas nueve nin banggui.\nSegun sa imbestigasyon, an nagadan sa lugar na pinangyarihan kan baradilan iyo si Joel A. Catalan, 27 anyos, taga Sitio Tambobo, Brgy. San Andres, asin si Darie B. Dalinog, 28, na taga Brgy. Ilaya digdi.\nSi Catalan asin Dalinog pareyo nag-aatubang nin mandamiento de arresto sa mga caso nin pananalakat asin pag-ikit, sa banwaan na ini.\nMientrastanto, an mga idinalagan sa Balud Municipal Hospital asin Masbate Provincial Hospital iyo sinda Jesus A. Catalan, 24, ngohod na tugang ni Joel; Jessie B. Astorias asin Aser Villalobos, pareyong mga taga Brgy. San Andres; asin si Nilo A. Delfin, 27 anyos asin residente kan Brgy. Mabuhay, sa banwaan na ini.\nBase sa imbestigasyon, an grupo ni Catalan nagbibilar sa sarong gadan kan an gang ni Dalinog, Delfin asin 3ng dae bistgong mga lalake an mag-abot sa lugar, dangan pinaarakasakan nin badil an grupo ni Catalan asin saiyang mga pag-iriba.\nNakiribayan nin putok an grupo ni Catalan, kaya tinamaan nin bala sinda Dalinog asin Delfin.\nAn tulong mga pag-iriba ni Dalinog an nagdurulag pakatapos kan baradilan.\nMantang sinusurat an baretang ini an mga awtoridad nagsisiyasat pa kan motibo kan krimen. (BICOLSTANDARD.COM)\n2 gadan, 4 irido sa baradilan nin 2ng armadong grupo sa Balud, Masbate Reviewed by Bicol Standard on Sunday, June 19, 2016 Rating: 5\nTags : Bicol News Masbate News Region


Jefe kan BMC maretiro na\nDai na ma-sarong bulan sa serbisyo sa gobierno si Dr. Francisco Sales III nakatalaan nang magretiro bilang medical director kan Bicol Medical Center (BMC) sa huring semana kan masunod na bulan nin Oktubre 2021.\nPig-aandaman na ni Sales an mga dokumento kan saiyang opisina na ipapasa sa matukaw na Officer-in-Charge an saiyang assistant medical director Mary Jane Uy.\nNapag-araman kan Bicol Mail an mga asperante sa mababakante puesto hale sa laog kan BMC kinababalihan ninda Dr. Ronnie Gregorio Gigantone na sarong surgeon, Dr. Jensy Ong, Chief Training Officer, Dr. Mary Jane Uy asin igwa hale sa luwas pigngaranan na Dr. Roberto Sarmiento, medical director kan Mother Seton Hospital.\nSi Sales, nanombrahan na permanteng jefe kan pinaka-dakulang hospital sa Bicol sa presenting administrasyon ni Secretary Francisco Duque kan Department of Health.\nSiya iyo an nagsalo kan mga controvercia sa saiyang pigribayan na medical director na saro sa natuyawan iyo an kapabayaan na matapos sa tamang panahon kan construction firm an bilyones peso na bagong mga edificio kan BMC.\nPigpunan an proyekto sa administrasyon ni dating Presidente Benigno Aquino III inaabot na sa administrasyon ni Presidente Rodrigo Duterte sagcod na pignombrahan si dating Juez Marvel Clavecilla bilang Presidential Adviser for Bicol Affairs.\nSi Clavecilla asin an saiyang executive officer Tammy Lee asin dipuntong PACC Chairman Dante Jimenez nagtarabang sa pagsukit kan mga controvercia sagcod sa pagkulit sa kontratista na taposon na an 5th asin 8th storey building.\nSi Sales, nagplanong magretirong amay bilang medical director huli sa pakiaram kan ibang politico alagad pinugolan ni Usec Clavecilla nganing taposon an saiyang serbisyo sa gobierno.\nAn pagkaigwa nin bagong darakulang edificio kan BMC iniciativo kan nagretiro medical director Dr. Efren Nerva na saiyang nahagad an multi-billion peso na proyekto ki dating DOH Secretary Enrique Ona, sa administrasyon ni dipuntong Presidente Aquino III. (dpa)


Paroy - Wikipedia\nAn paroy pagkakan na gayo kan dakulang parte kan populasyon nin kinaban. Ini sarong tinanom na natubo sa parteng tropikal kan kinàban orog na sa Latin America, sa Subangan, Habagatan asin Sur-subangan na Asya, Aprika, norteng Italya, asin sa Sulnopan na Baybayon kan Norte Amerika. Masabi na an bagas (na paroy) iyo an ika-duwang tipasi na cereal na kinukunsomong gayo igdi sa kinaban, sunod sa mais.\nAn tinanom na paroy\nAn bunga kan paroy na kun saen mahihiling an tipasi kaini\nSarong tradisyonal na pagkakan sa Aprika, an bagas may potensyal sa pagpakaray kan nutrisyon, igantad an seguridad sa pagkakan, magtolod kan pag'asenso sa mga rural na lugar asin magsuporta sa pagaataman sa karahayan kan kadagaan. An bagas natao kan saro kalimahan kan calorie nakokonsumo sa bilog na kinaban. An kahalagahan kan bagas dakulang gayo mala ta kan taon 2008, magkapirang gobyerno asin mga paratingi nin bagas nagpoon magrasyon kan suplay kan tipasing ini huli sa katakotan na magigin maipo an bagas sa merkado kan kinaban.\nInaapod na paroy ini kun tinanom o an bunga an tinotomoy, bagas kun namolino na, asin maluto kun sinapna' na alagad, an saro-sarong maluto inaapod na hima (o, nima). Binsâ man an apod kan kinakapaw na sabaw sa pigsasapna' na bagas. Sarong klaseng bagas na pansalak mansana sa mga luto na koro-kakanon iyo an palagadan, bagas na lila sa kolor asin mahamyo.\nSa Bikol, an bagas na mapulot kun sinasapna' inaapod na pulotan asin an bakong mapulot, inaapod na baranay. An saro-sarong bunga kan paroy inaapod na tipasi, kun ini tuyong pananom inaapod na banhi. Sa pre-Hispanikong panahon sa Kabikolan, dakulon na species nin paroy an tinatanom pa alagad sa lawig asin lakaw nin panahon ini nagkapuruho' asin nagkawarara na. Kun mamaanan an Vocabulario na binilog ni Marcos de Lisboa kan mga taon 1600, uya an magkapirang mga paroy na lakop na pananom kaidto: malictay, guimpad, tinoon, tinogos, maloon, tinoma, tangong, hinipon, dongdong, hangbas, cabong, batangon, binachao, barawa, dala, dalosamat, daras, dibaclon, boracnaga, cadosog, lagoti, cocondato, guinapas, carangcang, manloay, manocnon, manonglay, paraya, sumagyad, sablay, bulao, yumocyoc, tipocol, dinamulag, banglag.\n"Tayangaw" na nakatugdon sa Paroy\nBurak kan paroy\nBa'gong tanom na paroy\nPag tanom kan paroy sa Bhutan\nRice Smut sa Tagbong, Pili, Camarines Sur (Paroy na may helang na smut)\nKinua sa "https://bcl.wikipedia.org/w/index.php?title=Paroy&oldid=225447"\nLast edited on 9 Enero 2022, at 14:32\nHuring binago an pahinang ini kaitong 9 Enero 2022, alas 14:32.


Pagtukdo asin pagsurat\n“HÚLI TA sa mga banwâ sana kun sain an imahinasyon inaataman asin biyóng buháy an kalág asin pangatorógan kan tao makakatagbô nin kongkretong ekspresyon asin kosóg na máláen sainda sa iba alagad magtótokdô sainda na makisarô sa mga táong nagmakulóg na isurat an saindang mga pangaran asin hanápon an saindang lugar sa kinâban kan imahinasyon nin tao.”\nIni an pahayag asin agyat kan dating Chancellor kan UP Mindanao asin premyadong pararawitdawit na si Dr. Ricky de Ungria sa natapos pa sanang ‘Pagtukdo, Pagsurat Bikolnon 2008: A Teacher-Writers’ Conference’ na ginibo kan Hulyo 2-4, sa Naga College Foundation. An aktibidad pinadrinohan kan National Commission for Culture and the Arts, NCF, Kabulig-Bikol, asin man kan Gobyerno Lokal kan Naga. Maabot sa sanggatos na paratukdo asin estudyante nin literatura gikan sa manlaen-laen na parte kan rehiyon an nag-atendir kan nasabi nang kumperensiya na an katuyuhan iyo na buháyon asin ipadágos an kagayonan kan literaturang Bikolnon. Ini sa tahaw man kan pagpasipára kan mga dapat na nanunungdan sa pagpalakop kaini.\nSa kumperensya, lataw na marhay an pagigin agit-agitan kan mga nag-aráyon sa pagtukdo asin pagbalangibog kan literaturang Bikol. An balákid sana iyo na an mga institusyon na dapat namamahala kaini, bako ini an pinapaorog. Sa lado kan mga paratukdo, yaon an makusog na pangapodan sa mga ahensyang arog kan Department of Education asin Commission on Higher Education na patotoohan na an mga memorandums asin circulars na nagsasabing kaipuhan itukdo an mga rehiyunal na literatura sa mga akademya sa nasyon, minsan ngani an mga ini pinagnumbrahan haros sarong dekada na an nakakaagi.\nMalinaw an pagpasabot sa nasabing kumperensya na igwang pagpapabayâ an gobyerno sa mga bagay na ini. Siring man, dai man ini láin sa nangyayari sa dakol na mga pribadong eskwelahan kun sain hinarale na sa saindang mga kurikulum an programa sa lokal na literatura minsan pinapahayag ninda an pagtulod sa lokal na kultura. Magin an nagkakapirang mga estudyanteng yaon duman, tinaas ninda an saindang pangapodan sa mga eskwelahan na i-ayon man an satong literatura sa saindang mga pag-adal.\nMahiwas na natad an hinawan kan nasabing kumperensya. Nagkaigwa nin mga sesyon na nagtukar sa kamugtakan kan literaturang Bikol asin an kun ano man an mga puwede tang gibohon para digdi. May sesyon sa paggibo nin mga modyul sa pagtukdo. Igwa man mga sesyon dapit sa pagsurat. Naghaman nin mga kongkretong planong makakatabang sa pagpalakop kan literatura. Sa katapusan, pinûnan an pagbilog kan Bikol Literary Arts Council na magmamangno sa pagreyalisar kan mga planong nahaman. Sa kabilugan, pinukaw kan kumperensya an sa hiling ko haloy nang nakaturog na pang-kulturang agimadmad kan mga paratukdo dapit sa pagheras kan literaturang Bikol sa mga kaakian, agimadmad na haros paráon na kan hilaw na kurikulum kan satong sistemang pan-edukasyon. Lain pa kaiyan, orog pang pinakusog an saindang pagka-Bikolano. Binuksan kaini liwat an katotoohan na igwang pangangaipong itokdô an sadiring literatura huli ta sa paaging ini bilog na mamimidbidan kan siisay man an saiyang sadiri, sa pagrurip niya kan sadiri niyang kultura asin nakaagi.\nKadakol na hapot, pagririlinawan nin punto, pagririribayan nin ideya, asin pagheras nin mga eksperyensiya an minapahiling sana na dakol an nagmamakulog sa satong literatura. An kaipuhan sana iyo an pagtulod na puwedeng gibohon kan mga institusyon na imbwelto digdi. Siyerto sa mga panahon na ini, kaipuhan na kitang maghapot, dinadara ta daw an satong mga namamanwáan pasiring sa makusog na pagkamoot sa Bikol? Sa mga pangaturugan ta nin kauswagan, kaiba daw an padagos na pagpayaman kan satong kultura? Huli ta ano man nanggad an saysay kun mapanô kita nin yaman kun dai bilog an pagkamidbid ta sa satong sadiri bilang sarong ronâ? Lain sa satong mga iniisip, huli kaiyan, magkakaigwa nin pagkakaiba an mga inhinyero, doktor, nars, arkitekto, padi, soldados, paratukdo, parasurat, asin iba pa, huli ta igwang sarong bagay na dara-dara ta—na kita mga Bikolano, gikan sa dagang linakawan ninda Handyong, Bantong asin Baltog. Kita mga apoon ni Daragang Magayon; mga kadugo ninda Panganiban, Ola, Arejola, asin iba pa. Kita mga namamanwaan kan Ibalong.\nSa kumperensya man nagluwas na kadakol sanang puwedeng gibohon. Kadakol sanang mga kongkretong lakdang an puwede tang mahaman. Ini mahihimo sana kun gabos kita nagtatarabangan. Klasiko-romantiko an siring na mga pahayag; siring sa pahayag nin sarong namomoot hararom asin makusog na naglalaom. Alagad ano man kayan, kun sa huri iyo an pagbúhay sa kaidtong mga pangaturugan saná.


Home / Bicol News / Camarines Sur / News / Libmanan SB, ginapos an poder ni Mayor Jimenez\nLibmanan SB, ginapos an poder ni Mayor Jimenez\nBicol Standard Thursday, March 20, 2014 Bicol News, Camarines Sur, News\nLibmanan,CSur–Por medio kan pagbasura kan 2014 budget kan banwaan na ini, linalaoman na masufrir na entero an servicio sa mga tao.\nMayor Marilyn Jimenez\nPhoto: LGU Libmanan\nAn desisyon kan mayoriyang miembro kan Sangguniang Bayan na dai aprobaran an budget mangangahulugan na mayo ni sarong proyekto an pwedeng maimplementar.\nSi Alkalde Marilyn Jimenez, naghagad na nin opinion sa Department of Budget and Management Regional Office sa Ciudad kan Legaspi, kan fecha 20 kan Febrero, ngonian na taon, para linawon kun ano sana an pwedeng gastoson na kwarta sa lindong kan inaapod na “re-enacted budget.”\nAn opinion ni Maria Angelita C. Celis, Director III, Officer-in-Charge kan DBM sa Bikol, saiyang pinagklaro na sa Sec. 323 kan Local Government Code of 1991, kun re-enacted an budget, arog kan sa Libmanan, an pwedeng sanang gastosan kan local na gobierno iyo an salaries and wages kan existidong posisyon, statutory asin contractual obligations asin an inaapod na essential operating expenses, na inaprobaran sa annual asin supplemental budget kan nagtalikod na taon.\nPara mas malinaw, ano an inaapod na essential operating expenses?\nAn sabi kan DBM, ini an Maintenance and Other Operating Expenses (MOOE) asin bakong services.\nMientrastanto, sa nasambit na giya, an pwedeng consideraron na essential sa MOOE items, iyo an minasunod: gasolina, oil and lubricants expenses, gastos sa kuryente asin sa tubig, postage asin deliveries expenses (landline), repair asin maintenance kan mga vehiculo, insurance kan motor vehicles asin public buildings, asin an babakalon na accounting forms.\nSa 2013 budget kan Libmanan, igwa nin 19ng nakalista sa MOOE.\nAn dae pwedeng gastosan, dahil re-enacted an budget ninda, iyo an minasunod: travelling expenses, training expenses, Internet expenses, office supplies expenses, other supplies expenses, bayad sa scholarship, representation allowance and transportation allowance (RATA), donations–AICS o ayuda sa may mga helang, subsidy sa Day Care kan LGU, asin advertising expenses.\nAn gabos na ayuda kan gobierno municipal sa mga barangay, dae pwedeng paluwasan nin cuarta kan municipio.\nAn gabos na proyekto sa infrastructora, an 20% economic development fund, dae pwedeng gastoson, sa rason na bawal ini kun re-enacted an budget.—BICOLSTANDARD.COM\nLibmanan SB, ginapos an poder ni Mayor Jimenez Reviewed by Bicol Standard on Thursday, March 20, 2014 Rating: 5


Minatubod Ako Sa Diklom: July 2010\nAn Parong Kan Kamagong\nSa sakuyang inaagihan ngonyan digdi sa harong mi sa Iriga, parati kong nahihiling an mga nagkahurulog na kamagong. Dakul na mga bunga na dai ko maibitaran na dai hilingon. Asin harayo pa ako, napaparong ko na sinda. Parong na nagpapagiromdom sakuya nin mga magkapirang pangyayari. Siring kan sarong kakanon sa nobela ni Marcel Proust, an sarong namit, o an sarong parong pwedeng magdara satuya sa sarong kaisipan o panahon o pagkabuhay na iba sa kun ano an buhay na inaatubang niyato ngonyan. Igwa sanang kaipuhan na magkulibat kan kublit asin madadara na kita sa panahon na ini. Siring baga kan mga kamagong na naghuhurulog, nalalapa kan samuyang pagpapasipara.\nNagigiromdoman ko an dahilan kun ta’no ta dai ako nakanuod o natuod na magkakan kamagong. Enot, ta minsan hinona ko ining singkamas, siring na naga-oman ko man kaidto sa sarong piyestahan an pulang sili, si darakula (bell pepper) na sarong pidaso nin hotdog. Marikas si subo ko kan kamagong sa laog kan refrigerator na hona ko singkamas. Kun biglang nag-init si dila ko kan sili na hinona kong hotdog kaya napadalagan ako sa kusina tanganing magtimtim nin asukar asin mag-inum nin tubig, si kamagong na hinona kong singkamas, nakapasuka sakuya. Si ragmok na hinohona, naging malumhok. Nasala si bagsak kan kagat ko. Nag-unu-unu an mga ngipon. Nagraot si boot sa naglaag duman kan kamagong. Dai ko aram kun tano ta dai ko naparong tulos, siguro ta idto si mga panahon na igwang poder an mata sa hawak—the primacy of eye. Biswal na maray an padalagan. Kaya dai man ako nakaon tsisa ta aram na an nagigiromdoman. Kun anong nahihiling iyo sana iyan an pigtubodan, kaya an nagsunod iyo an kapamasolan kan mga paghona, na bako man palan singkamas kundi kamagong, na sinundan ki pagkaraya sa nangyari. Ki panuga na dai na utro makaon kan nasabing prutas.\nSiyempre, binasol ko sa pangyayari bako si sadiri ko, kundi si prutas, si mga bunga na ngonyan gari mga bolang nahulog gikan sa langit. Luhay-luhay na nalalapa, nasalak sa daga. Dai man ini magigin mga kahoy ta pig-aagihan nin mga padyak asin awto an dalan na ini. Marurunot an mga tulang kan mga bunga, maitatalbong sa daga na dai na ini mapagkakanigong pang magtambo. Sa pag-agi ko sa dalan na ini, dai ko malikayan an mga hapot na nagpaparigon sakuya, na nagkukulibat kan isip asin boot ko na pinaporma kan padagos kong pagbabad sa pagbasa, paghorop-horop asin pagsurat. Kaya an hapot: Anong klaseng kusog an nagkawsa kan pagbutas sa sanga? Panahon? An sadiring paggusi kan panahon? An dai pagtukdol? Kaya ini sana an a’ngay asin maninigong mangyari sa panahon na ini na an gutom kan tawo o an pangangaipuhan nin sustansya dai na kayang simbagon kan mga bunga kan kamagong? Kan mga bunga sa palibot ta. Ta minsan an mga aki o an mga gurang, nagbago na an pagnamit sa kun ano an masiram o ano an dapat na kakanon. Alagad, anong nangyari sa mga gamgam? O kun tutubodan an sinasabing an kamagong iyo an mansanas kan mga nagtitios, ano na an nangyayari sa mga nagtitios? Tibaad natawan na nin mansanas kan mga pulitiko?\nSaro pang minaluwas na dahilan kun ta’no ta dai ako nagkakan kaini, iyo ta masakit an paghubak kaini. Bakong arog kan batag na nagtatambo man sa natad mi, o an mangga, o siring kan ubas na gari sana nagsangal nin hostiya, kaipuhan nin proseso kun muya mong magkakan kan kamagong. Kaipuhan is-ison an mga ibo kaini, ta magatol ini, kaipuhan na hugasan sa may salog o karigosan sa nawasa. May mga pagkakataon na nakiiba ako kaidto sa pag-is-is kan bunga nin huli ta mga barkada kong aki an nag-agda sakuya asin kun may nagigiromdoman man ako sa bunga, iyo idto si mga kaklase ko na nagkakaon kaini. Dai ko na ngani giromdom si pangaran kan iba. Alagad, iyo idto si pagkaon ninda, bunga na dapat kinakaon ko man alagad naenot na si pagkaraya sakuya. Baad ngani an nakakapasiram sa kamagong bago man idtong laman kaini, kundi si proseso tanganing makakan ini.\nKaidto sa seminaryo, may mga seminarista man na nagkakakan kaini ta igwa man duman puon na kun minabunga ngani, gari suso ni Mebuyan. Alagad mas nagigiromdoman ko si seminarista na duman kinastigo ta nadakop na nagkakaon ngani duman nin kamagong minsan oras ki pamibi. Pinaluhod siya kan padi mantang nakakugos sa puon. Kun minaduman ako sa seminaryo, naghuhurulog naman sana si bunga. Natapos na gayod si panahon kan pagkaon kan kamagong. Dai na natukdoan an nagsurunod samuya na an mga bungang ini pwede man kakanon nin tawo. O tibaad kaya ta kadakulun nang bunga asin kulang naman an parakakan. Tibaad nauumoy na kita sa kadakulan kaini kaya dai na ini pig-iintindi. Dai na kita nagugutom para digdi.\nMay nagiriromdoman pa ako arog kan panahon na dai man ako nagkakaon nin melon ta mas orog na muyahon ako sa pakwan. Ini si panahon na dai pa ini pigkikilo ta idtong duwang prutas iyo an inuuling mga gusi kan tiyoon ko duman sa Pampanga. Mas gusto mi si pakwan ta si pula an orog na makolor kisa sa malungsi, alanganin na orange kan melon. Asin baad ta mas dakula si pakwan, mas dakula sa payo mi kaya idto an pinipili mi. Sarong hapon, naubos mi si mga pakwan ta haros gabos kami nagkakaon sanang pakwan. Inabutan ako kan gutom na bako sanang sa tulak, kundi si gutom kan mayo akong nahihiling na pakwan. Asin huli ta sadit sana an hawak ko kaidto, marikas ako kinakakan kan sakuyang gutom, kaya napiritan akong kakanon an melon. Nagluwas si tagok kaini, si hamis, si malumhok na laman kaini asin dagos-dagos kong naubos si sarong bilog na melon. Puon kaidto, nagkakan na akong melon sagkod ngonyan na an bunga gikan na sa Tsina.\nSa padagos na paghiling ko sa mga nararakdak na kamagong, pinapagiromdom ako kan sakuyang pagkaraya kaini asin kan mga manlain-lain pa na pinunan ko nang isurat digdi. Arog baga kan kahulugan kan gutom, na an gutom dai sana nangyayari sa laog kan hawak, na ini bako sanang pangangaipuhan kan tulak, kundi ini man pwedeng mangyari sa luwas kan lawas. Hunger does not only happen from within; hunger is best experienced from without. An kagutoman sa kamagong bako na sana sa namit o gabat na pwede kaining itao sa tulak o sa sustansya kan bunga, kundi ini nagigin pasugmadan sa kun paano ako pinapagiromdom kan mga sadit na bagay sa sakuyang palibot, buda gamiton ini tanganing hilingon an kinaban, puon sa kun sain ako hali sagkod sa sakuyang mga lakaw. Pinupukaw kan kamagong an ibang klase nin gutom sa pagkabuhay ko. Tibaad ini an gutom sa paggiromdom kan mga bagay sa panahon kan kinaakian. O sa mga bagay na pinapadangat alagad dai maabot, dai mapapangyari, ta wara na ini puon pa sa puon. Ta an gutom sarong kapung’awan, sarong paghidaw. O an kapung’awan, an paghidaw sarong klase nin pagkagutom.\nAlagad, sa paggiromdom may paglaom, kaya ‘baad sa masurunod na aldaw, mapurot na sana ako sa mga bunga kan kamagong, tanganing itanom duman sa Gabas, kun sain may dagang pighuhulugan an mga magurang ko, asin itatanom ko ini na may pagsarig na sa ngapit na panahon, sa pagkagurang ko, pupunan ko giraray na hingowaon na magkaon kaini, nin huli ta an gutom, napapagaro man, asin dai na ako mararaya ta dai nang mga pipinsaron, dai nang mga paghona. Asin ‘baad sa puon man na ini, siring sa puon kan kamagong sa seminaryo, kun sain nagigiromdoman kong may pinatiklod na seminarista, masab’it ako nin duyan asin maghingalo sa lindong kaini, mantang pighihiling an kalangitan asin an pasulnop na saldang, na an bilog na palibot, gari ubak kan kamagong, na magayon, luhay-luhay na pig-iis-is kan liwanag asin diklom.\nPosted by Kristian Cordero at 10:53 AM 13 comments:


Pamibi Para Sa Mga Padi\nO Dios na makakamhan, lilingya an lalawogon kan saimong Aki, asin sa saimong pagkamoot sa saiya na halangkaw na Padi sagkod pa man, kaheraki an saimong mga kapadian. Giromdoma, O maheherakon na Dios, na sinda pano man nin kaluyahan bilang tawo. Pakusoga sainda an gracia nin vocacion na saindang inako sa paagi kan pagdoon kan mga kamot nin Obispo. Danay na irani mo sinda saimo tanganing dai manggana an kaiwal, asin dai nanggad sinda maggibo nin anoman na dai maninigo sa saindang banal na vocacion.\nO Jesus, ipinapamibi ko an saimong mga dayupot na padi,siring man idtong mga yaon sa pagmisyon sa sadiring lugar, o saibang mga comunidad; mga padi mong nadaog nin sogot; mga padi mong yaon sa kamundoan; mga joven pang padi; siring man an mga naghehelang; mga padi mong madali nang magduman sa ikaduwang buhay; an kalag kan mga padi mong yaon sa purgatorio.\nSa gabos kaini, iniitaas ko saimo an mga padi na haraning gayo sa sakong puso: an padi na nagbonyag sako; an mga padi na naghatod sako kan saimong kapatawaran sa paagi nin absolusyon kan sakong mga kasalan; an mga padi na nagmisa asin nagtao sakuya kan saimong hawak asin dugo sa banal na comunion; an mga padi na nagtokdo, nagtabang asin nag-antabay sako; gabos na padi na pinagka-utangan ko nin boot sa ano man na paagi. Danay na ranihan sinda sa saimong puso asin panoon mo nin dakul na gracia, ngonian asin sagkod pa man.


An Parabula ni Jesus Dapit sa Gastador na Aki | Buhay ni Jesus\nAN ILUSTRASYON DAPIT SA NAWARANG AKI\nPosibleng yaon pa si Jesus sa Perea, sa sirangan kan Salog nin Jordan, kan itao niya an mga ilustrasyon dapit sa nawarang karnero asin sa nawarang sinsilyong drakma. An mensahe kaiyan parehong nagtutukdo na dapat kitang mag-ugma kun an sarong parakasala magsulsol asin bumalik sa Diyos. Pigtatatsaran si Jesus kan mga Fariseo saka eskriba huling inaako niya an arog kaiyan na klase nin mga tawo. Pero may nanudan daw an mga paratatsar na idto sa duwang ilustrasyon ni Jesus? Nasabutan daw ninda kun ano an namamatian kan satong langitnon na Ama sa nagsusulsol na mga parakasala? Nagtao ngunyan si Jesus nin nakakapukaw sa buot na ilustrasyon na nagduduon kan kaparehong leksiyon na ini.\nAn ilustrasyon na ini manungod sa sarong ama na may duwang aking lalaki, kun sain an nguhod na aki an panginot na karakter. An mga Fariseo saka eskriba, pati an iba pang nakadangog kan isinaysay ni Jesus, dapat na makanuod sa sinabi niya dapit sa nguhod na aking ini. Pero, dai man dapat paglingawan kun ano an isinaysay ni Jesus manungod sa ama asin sa matuang aki, huli ta may manunudan man sa sabuot na ipinahiling ninda. Kaya isaisip an tulong lalaking ini sa ilustrasyon ni Jesus:\n“May sarong tawo na may duwang aking lalaki,” an pagpupuon ni Jesus. “Asin an nguhod nagsabi sa saiyang ama, ‘Tatay, itao mo na sa sako an mamanahon ko sa mga pagsadiri mo.’ Kaya pinagparte niya sa duwa niyang aki an saiyang mga pagsadiri.” (Lucas 15:11, 12) Mangnuhon na hinahagad kan nguhod na aking ini an mana niya bako dahil sa gadan na an saiyang ama. Buhay pa an ama. Pero gusto nang hagadon ngunyan kan aki an mana niya para makapagsadiri na siya asin magibo na niya diyan kun ano an gusto niya. Asin ano an gusto niyang gibuhon?\n“Pakalihis nin nagkapirang aldaw,” an sabi ni Jesus, “tinipon kan nguhod an gabos na bagay na sadiri niya asin nagpasiring sa harayong nasyon dangan inubos niya sa marauton na pamumuhay an saiyang mga pagsadiri.” (Lucas 15:13) Imbes na magdanay na tiwasay sa harong ninda, kaiba an sarong ama na nagmamakulog sa mga aki asin itinatao an mga pangangaipo ninda, an aking ini nagduman sa ibang nasyon. Duman niya sinayang an gabos niyang mana sa ngana-nganang pagpanigo sa saiyang imoral na mga kamawutan. Dangan nag-agi siya nin pagtios, arog kan isinaysay pa ni Jesus:\n“Kan maubos na niya an gabos, nagkaigwa nin grabeng tiggutom sa bilog na nasyon na iyan, asin nagpuon siyang magtios. Guminibo pa ngani siya nin paagi na makapagtrabaho sa saro sa mga namamanwaan kan nasyon na iyan, na nagsubol sa saiya duman sa mga daga kaini tanganing mag-ataman nin mga urig. Asin pigmawot niyang malaugan an saiyang tulak kan mga ibinabahog sa mga urig, alagad mayo lamang nin gustong magtao sa saiya nin maski ano.”—Lucas 15:14-16.\nSa Katugunan nin Diyos, kaiba an urig sa mga maating hayop, pero kinaipuhan kan aking ini na magtrabaho bilang paraataman nin urig. Kan grabe na an gutom niya, pigmawot niyang malaugan an saiyang tulak kan pambahog sa mga urig na inaataman niya. Huli sa grabeng pagtios asin pagkadesperado, ‘nakapag-isip-isip siya.’ Ano an gigibuhon niya? Sinabi niya sa sadiri: “Dakulon na trabahador kan sakuyang ama an sobra-sobra sa tinapay, pero ako magagadan digdi sa gutom! Mabaklay ako pabalik sa sakuyang ama asin sasabihon ko sa saiya: ‘Tatay, nagkasala ako sa langit asin sa saimo. Bako na akong angay na apudon na saimong aki. Gibuha na sana akong saro sa mga trabahador mo.’” Dangan nagtindog siya asin nagpuli sa saiyang ama.—Lucas 15:17-20.\nAno an magigin reaksiyon kan saiyang ama? Aanggutan niya daw ini huli sa ginibo kaining kalulungan na paghali sa harong? An ama daw dai sanang labot asin dai aakuon an aki niya? Kun ika an ama, ano an gigibuhon mo? Paano kun siya an aki mong lalaki o babayi?\nAN NAWARANG AKI NAKUA\nIsinaysay ni Jesus kun ano an namatian asin ginibo kan ama: “Mantang harayo pa [an aki], natanaw siya kan saiyang ama asin nahirak ining marhay sa saiya, asin duminalagan ini saka kinugos siya kaini asin mapagpadaba siyang hinadukan.” (Lucas 15:20) Dawa kun nabaretaan man kan ama na nagin marauton an pamumuhay kan saiyang aki, inako niya liwat ini. Kun dapit sa mga Judiong lider na nagsasabing midbid ninda si Jehova asin nagsasamba sa saiya, mahihiling daw ninda digdi an namamatian kan satong langitnon na Ama sa nagsusulsol na mga parakasala? Maririsa man daw ninda na arog man kaiyan an namamatian ni Jesus?\nHuli sa mamunduon na lalawgon kan aki, posibleng marhay na naisip kan mapagmansay na ama na nagsusulsol na ini. Pero nagin mas madali para sa aking ini na magbuyboy kan mga kasalan niya kan an ama mismo an inot na nagdulok sa mamumuton na paagi. Isinaysay ni Jesus: “Dangan sinabi kan aki sa saiya, ‘Tatay, nagkasala ako sa langit asin sa saimo. Bako na akong angay na apudon na saimong aki.’”—Lucas 15:21.\nSinugo kan ama an mga uripon: “Dali! kua kamo nin halabang bado, su pinakamagayon, asin isulot nindo iyan sa saiya, saka sulutan nindo siya nin singsing asin sandalyas. Kuanon man nindo su pinatabáng ugbon na baka, bunuon nindo iyan, asin magkarakan kita saka magselebrar, ta ining aki ko gadan na pero nabuhay giraray; nawara siya asin nakua na.” Dangan nagpuon “sindang mag-urugma.”—Lucas 15:22-24.\nKan panahon na idto, an matuang aki yaon sa uma. Sinabi ni Jesus dapit sa saiya: “Kan papuli na ini asin harani na sa harong, nakadangog ini nin tugtog saka baraylehan. Kaya inapod niya an saro sa mga suruguon asin hinapot ini kun ano an nangyayari. Sinabi kaini sa saiya, ‘Nag-abot su tugang mo, asin nagpabuno an saimong ama nin pinatabáng ugbon na baka dahil nagbalik siya sa saiya na daing maraot na nangyari.’ Alagad naanggot siya asin habo niyang maglaog. Dangan nagluwas an saiyang ama asin nagpuon na makiulay sa saiya. Bilang simbag sinabi niya sa saiyang ama, ‘Hilinga! Pirang taon na akong nagpauripon sa saimo asin maski sarong beses dai ko sinuway an mga pagbuot mo, pero dai mo lamang ako tinawan nin ugbon na kanding para sa pag-urugma mi kan sakuyang mga amigo. Pero pag-abot na pag-abot kan aki mong ini na pigparasayang an mga pagsadiri mo sa mga hostes, nagpabuno ka para sa saiya nin pinatabáng ugbon na baka.’”—Lucas 15:25-30.\nSiisay an arog kan matuang aki na kontra sa pagkahirak asin atensiyon na ipinapahiling ni Jesus sa ordinaryong mga tawo asin mga parakasala? An mga eskriba asin Fariseo. An pagkontra ninda sa pag-ako ni Jesus sa mga parakasala an dahilan kaya itinao niya an ilustrasyon na ini. Siyempre, an leksiyon kaiyan dapat na isapuso nin siisay man na dai minauyon sa pagpahiling nin Diyos nin pagkahirak.\nTinapos ni Jesus an ilustrasyon paagi sa pagsaysay kan pakiulay kan ama sa matuang aki: “Aki ko, pirmi takang kaibanan, asin an gabos na sadiri ko sadiri mo. Pero tama lang baga na nagseselebrar saka nag-uugma kami, ta an tugang mo gadan na alagad nabuhay; nawara siya asin nakua na.”—Lucas 15:31, 32.\nDai sinabi ni Jesus kun ano an ginibo kan matuang aki sa bandang huri. Minsan siring, pagkagadan asin pagkabuhay liwat ni Jesus, “dakulang bilang nin mga saserdote an nagturubod.” (Gibo 6:7) Puwedeng kaiba diyan an nagkapira sa mismong mga nakadangog kan isaysay ni Jesus an mapuwersang ilustrasyon na ini. Iyo, posible man sa sainda na makapag-isip-isip, magsulsol, asin bumalik sa Diyos.\nPuon kan aldaw na idto, puwedeng isapuso kan mga disipulo an mahahalagang leksiyon na pinalataw ni Jesus sa marahayon na ilustrasyon na ini asin dapat nindang isapuso iyan. An inot na leksiyon iyo na talagang kadunungan na magdanay sa matiwasay na banwaan nin Diyos, na nasa pangangataman kan satong mapagpadaba na Ama na nagtatao kan mga pangangaipo ta, imbes na rumayo para sana magpasiram-siram sa nakakatentar na mga kaalingan sa “sarong harayong nasyon.”\nAn ikaduwang leksiyon iyo na kun kita mapasuway sa dalan nin Diyos, dapat na mapakumbaba kitang bumalik sa satong Ama para kamtan giraray an pag-uyon niya.\nAn saro pang leksiyon mahihiling sa pagkakalain kan mapagpatawad na ama na andam na akuon giraray an aki niya asin kan mapaghinanakit na matuang aki na habong akuon giraray an tugang niya. Tunay nanggad, gusto kan mga lingkod nin Diyos na patawadon saka akuon giraray an sarong naparayo kun ini tunay na nagsusulsol asin minabalik na sa ‘harong kan Ama.’ Mag-ugma kita na an satuyang tugang “gadan na pero nabuhay” asin siya na ‘nawara nakua na.’\nKiisay isinaysay ni Jesus an ilustrasyon na ini, asin taano?\nSiisay an puwedeng ibilang na panginot na karakter, asin ano an nangyari sa saiya?\nKan bumalik an nguhod na aki, ano an namatian saka ginibo kan ama?\nPaano ipinapabanaag kan mapagmalasakit na ama an kuwalidad ni Jehova asin ni Jesus?\nAnong pagkakapareho an mahihiling sa reaksiyon kan matuang aki asin sa paggawi kan mga eskriba asin mga Fariseo?\nAnong mga leksiyon an manunudan mo sa ilustrasyon ni Jesus?\nAno an kahulugan kan mga ilustrasyon ni Jesus dapit sa parasabwag na nagtuturog, sa hikot, asin sa gastador na aki?


‘‘Bayanihan’’ binuhay kan LGU\nBato, Catanduanes --- Sa paagi kan ‘‘Bayanihan’’ nagtatarabangan an mga familia sa banwaan na ini nganing mapatindog an maabot sa 5,171 mga totally asin partially damaged kan kaharongan na pinalakma kan super typhoon Rolly asin Ulysses.\nIgwa sindang katuwang hale sa fuersa kan lokal na gobierno sa paagi kan mga empleado kan Engineering Department, Solid Waste Management Office, Traffic Enforcer asin volunteers.\nIni an mga pahayag ni Alcalde Juan Rodulfo kan LGU Bato mantang an saindang banwaan enterong piglaila kan duwang makukusog na bagyo asin digdi enot na nag-land fall na kaipuhan an cooperasyon kan lambang namamanuan huli ta sinda gabos biktima kan calamidad.\nRELIEF OPERATIONS SA BATO, CATANDUANES. Retrato sa taas, truck na naghakot kan mga relief goods na dara kan KBP Camarines asin Bangon Bato Catanduanes Advocates mantang sa babang retrato grupo kan mga residente na naghahalat kan mga ayuda hali sa Camarines Sur. (Retrato kua ni Elvira Evangelista)\nAn desisyon ni Alcalde Rodulfo na kaipuhan an bayanihan kan publico mantang haros gabos na familia sa saindang banwaan apektado kan pagragasa kan calamidad asin nganing maparikas an pagbangon kan banwaan.\nSa listahan kan Municipal Disaster Risk Reduction Management Office (MDRRMO) igwang totally damaged na 2,223 na harong asin 2,848 mga partially damaged na harong.\nAn LGU saro sanang 5th class municipality na may 27 barangay asin harani sa dagat an saindang banwaan namay 21,860 na populasyon nagdedepende sana sa 80 milyon na Internal Revenue Allotment (IRA) asin kulang na marhay an saindang calamity fund nganing itustos na tabang sa mga biktima kan calamidad, sabi pa ni Rodulfo.\nAn abaca plantation na igwang danyos na P45-M na iyo an pig-aasahan kan saindang paraoma haros inubos nin destroso asin taon an bibilangan nganing makakabangon sa produksyon.\nSa infrastractura na igwang P30-M na danyos na haros enterong barangay apektado alagad marhay ngani ta zero casualty mantang amay estrictong na-implementar kan LGU an pre-empted evacuation kan mga residente.\nHaros 90 por ciento an laila kan danyos sa mga poste asin linya kan First Catanduanes Electric Cooperative (Ficelco) mala ngani sa 27 barangay an napapabulosan pa sana nin suplay kan kuryente iyo an barangay Marinawa. (DPAureus)


Republika Nin Mga Dinastiya (An Pilipinas)\nDai na kita mag-pangaturogan na mawawara pa an mga dinastiya nin politika sa Pilipinas ngonyan o nuarin pa man.\nMaguin an Constitution dai kaya ini ta an ejecutivo o an congreso maski na an judicatura dai kaya ining paraon ta sinda parte man nin dinastiya.\nBatay sa estorya antes mag-abot an mga Espanyol sa Pilipinas kan ika-15ng siglo may mga dinastiya na sa Maynila, Bisaya asin lalo na sa Mindanao kun saen may kanya-kanyang kahadean an mga Moros.\nAn Cebu inabutan ni Magellan na dakul na an mga Raja asin wararak na kahadean.\nDai kita malingaw na an satong nasyon kompuwesto nin rinibong Islas (darakula asin saradit) pig-aapod kitang “Archipelago” na napapalibutan nin tubig, kadagatan, danaw, salog, asin sulong kaya baranga an lealtad, pagtubod, pigtutubod, asin paninindugan.\nMagpoon kan talikodan kita kan mga Espanyol asin Hapon (an Amerika takot kitang bayaan), primero nabanga kita bilang Luzon, Visayas asin Mindanao, an darakulang isla iyo an Luzon, Mindanao, Mindoro, Samar, Panay etc.\nSa tataramon na sana kun an English asin Pilipino o Tagalog dominado an mga eskwelahan sa enterong nasyon pero rinibong menor na linguahe o dialecto an gamit kan milyones na mga Pilipino.\nKaya pano kita magkasararo o magkaburonyog bilang sarong pusog na nasyon?\nPwedeng sa pag-gogobierno masaro pa an mga Pilipino arog kan plano ni Presidente Digong na magka-igwa nin sistemang Federalista.\nSa lindong nin sarong pusog na sistema nin Republika pwedeng magka-igwa nin pusog asin makusog saka tultol na pag-gogobierno, ano man na partido an elehido, Republicano o Democratiko arog sa Amerika o Nacionalista o kaya Liberal arog kadto sa Pilipinas antes kan Martial Law kan 1972.\nAno man an sistema kan pag-gogobierno an dalagan kan buhay nin mga Pilipino nasa pagboot sana kan mga nagkakapot na lider o politiko.\nMaski sa Amerika igwa man nin mga tradisyonal na mga politiko na naghahale sa saindang ciudad o distrito o estado poon kadto sagkod ngonyan. Mas marhay ngani sa Pilipinas ta sa Cavesera kan nasyon, an ciudad nin Manila, poon kadto sagkod ngonyan mayong naghahading pamilya o dinastiya pero sa Isabela, Pangasinan saka Ilocos, Nueva Ecija, Batangas, Cebu, Negros, Iloilo, maski sa Zamboanga asin Davao igwa.\nAn pamilya Duterte konsiderado nang dinastiya bako lang sa Davao City kundi sa enterong rona.\nOrog na digdi sa Bikol, sa Sorsogon may Escudero, sa Albay may Bichara asin Lagman, sa Catanduanes dati an mga Alberto ngonyan mga Intsik na, sa Masbate mga Espinosa ngonyan naribayan na kan Kho, sa Camarines Norte pugol na kan Talyado asin an pinakadakulang provincia an Camarines Sur, nagsusumo-sumo nin dinastiya: an pinakadakula an Villafuerte Dynasty, an pinakagurangan an Fuentebella( labing 100 na taon na), sunod Alfelor, sunod Andaya: an pinakasadit na distrito, 5ng banwaan sana. Abangan, may nagngangata-ngata nang bagong dinastiya na mabutwa sa Rinconada.\nNata an Naga saka an tercer distrito, igwa man daw ki dinastiya?\nAn pagtubod ko an Villafuerte saka Robredo iyo an pinakamakusog na kombinasyon bako lang sa distrito asin ciudad kundi sa enterong provincia asin ronang Bikol.\nKun tano, maaraman ta an katotohanan pag-abot kan tamang panahon.\nMas nakakasiguro pa an pagbabago kan Constitution ni Cory saka an pagkaka-igwa ni Federalismo kesa sa pagtunaw o pagpara kan dinastiya politikal. Ngonyan pa sana aramon ta na lugod kun siisay an pinaka-marhay asin tultol na dinastiya maguin sa lado nasyonal o lado lokal.\nArin na dinastiya an dapat surogon ta asin paorogon: Villafuerte o an saindang mga kalaban sa provincia?\nDuterte, Aquino, Marcos, Lopez, Liberal o Nationalista?